Unnekved kentel - Wikimammenn\nMoullerez ar "C’hourrier", 1900 (p. 129-148).\n◄ Dekved kentel Unnekved kentel Daouzekved kentel ►\nAn hini a gar Jezus-Krist a gar beza distag dioc’h an holl draou krouet\n1. — An hini a fell d’ezhan karet Jezus-Krist gant eur wir garantez a dle banna euz he galoun pep tra all nemet Doue, hag ive pep karantez evit-han he-unan. E nep tra, an den ne dle en em glask he-unan, klask plijout da Zoue a dle hep-ken. Eur gourc’hemen eo hag a zo great gant Doue he-unan ; karet Doue a reoc’h euz a greiz ho kaloun. Evit karet Doue euz a greiz ar galoun, ez eo red da genta kas er meaz euz ar galoun ar pez a zell oc’h traou an douar ; d’an eil karga leun anezhi a garantez Doue. Eur galoun hag a zo dalc’het stag gant eur garantez, an distera hep-ken, ouz traou an douar, ar galoun-ze ne d-eo ket evit beza holl da Zoue. Sant Filip a Neri a lavare : « Seul-vui e karomp an douar, seul-nebeutoc’h a-ze e karomp Doue. » Ha penaos, eme unan-bennag, distaga ar galoun dioc’h pep karantez ? O kastiza ar c’horf hag o pellaat dioc’h kement a c’hell dougenn ar galoun da garet. Tud a zo hag a glemm o veza ma klaskont Doue, hep dont a-benn da gavout anezhan. Santez Thereza a lavar d’ezho : « Pellait ho kaloun dioc’h an traou krouet, ha neuze klaskit Doue, hag e kavoc’h anezhan. »\n2. — A-leiz a dud a glask beza santel, santel, dioc’h ho giz, ar gwasa zo ! Bez’ e fell d’ezho karet Doue, gant ma c’hellint ober dioc’h ho fenn hag hervez ho c’hoant, da lavaret eo, derc’hel evelato d’ar pez a gavont mad : d’ho eaz, d’ho dillad kaer ha d’ho frejou boed mad. Karet Doue : hogen ma n’int ket evit kaout an dra-man-dra, neuze ho deuz nec’h hag enkrez. Mar lavarer eun dra fall-bennag diwar ho fenn, neuze ez a droug enn-ho ; ma ne bareont ket dioc’h ar c’hlenved ho deuz paket, neuze e klemmont ha ne c’houzanvont poan e-bed. Karet Doue a reont enn eur garet ive ar madou hag an enoriou. Bez’ e fell d’ezho e vent lakeat tud fur, tud a stad huel, tud gwelloc’h eget ar re all ; pedi ha tostaat oc’h ar zakramanchou a reont, hag o veza ma ’z eo ho c’haloun leun euz a draou an douar, ne deu nebeud a vad d’ezho. An Aotrou-Doue ne lavar ger d’ho ene, o veza ma ve kollet he gomzou ; evel-se a lavaraz eun deiz da zantez Thereza : « Komz a rafenn oc’h kalz a eneou, ma na ve ket trouz ar bed o voudal oc’h ho diskouarn, hag o viret ma ne ve klevet va mouez gant-ho. » Red eo eta pellaat dioc’h ar bed, rak an hini a zo leun he galoun gant traou an douar, ne d-eo ket evit klevet tamm mouez an Aotrou-Doue. Stag oc’h madou an douar ha dallet gant-ho, an den a baouez a-bred da garet Doue ; neuze o klask derc’hel mad da zanvez a dremen evel moged, e koll ar mad dreist pep mad, ar mad a bado da viken. Santez Thereza a lavare : e voa eun dra leal ez aje da goll neb a rede warlerc’h madou egoll.\n3. — An Impalaer Tibèr a c’hoantaaz eun deiz e vije lakeat Jezus-Krist e-mesk doueou faoz ar Romaned, hag e voe miret out-han, o veza ma voa, eme re goz an amzer-ze, eun Doue ne falveze d’ezhan ne vije karet hag enoret nemet-han hep-ken. Ar pez a lavarent a ioa gwir, rak Doue a fell d’ezhan ne ve nemet-han hep-ken karet hag enoret gane-omp. Kement-se ne d-eo ket dre ourgouill, ne d-eo nemet o veza ma c’hoar er-vad ne d-euz nemet-han mad da veza karet er c’hiz-ze. Dre ma kar ac’hanomp muioc’h eget na c’houfemp lavaret eo e c’houlen hor c’harantez holl, ha ne fell ket d’ezhan e rannfemp hor c’haloun etre netra all e-bed hag hen ; hor c’haloun a zo he dra, hor c’haloun a dle beza d’ezhan hep-ken, ha mar deu da garet eun dra-bennag all, Doue neuze en deuz erez pe drouk koulz lavaret oc’h an dra-ze, eme an abostol sant Jakez, o veza ne c’houzanv ket e ve den na netra par d’ezhan, ha mar fell d’ezhan beza karet hen he-unan hep-ken. An Aotrou-Doue a c’halv he bried eul liorz kloz, o veza ma talc’h an ene en deuz karantez out-han prennet dor he galoun oc’h an holl draou a ziaveaz evit beza gant Jezus-Krist hep-ken. Jezus-Krist ha ne dalvez ket e ve d’ezhan holl garantez hor c’haloun ? A-viskoaz en deuz karet ac’hanomp hag hor c’haret a ra atao. Ar zent her goar er-vad. Sant Fransèz a Zal a lavare e tennje dioc’h-tu diwar dro he galoun, ha pa vije ar wazien vihana, ma vije evit gouzout ne devoa ket a garantez ouz Doue.\n4. — Ar Roue David a c’hoantea kaout diouaskel evel ar goulm, me lavar eur galoun c’hlan ha distag dioc’h holl draou ar bed, evit nijal war-zu Doue ha mont da ehana war he galoun. A-leiz a dud a zo ive hag a garfe beza distag mad dioc’h an douar evit nijal war-zu Doue ; mont buan a rafent war gresk er mad, mar tistagfent a-grenn ho c’haloun dioc’h pep tra. Hogen, o veza ma ’z int dalc’het c’hoaz gant ho c’hoantegesiou direiz ha dre ne boaniont ket da derri al liammou-ze, dre-ze eo ez int sempl ha toc’hor ha ne d-int ket evit kerzet rag-êeun enn hent an nev. Sant Iann ar Groaz a lavare : « An ene a zo stag oc’h eun dra-bennag, an distera zo, ha pa ve a-hent-all ker mad ha ma c’hell beza war an douar, an ene-ze ne vezo e gwirionez biken unan gant Doue, rak ne d-euz forz pe deo pe voan eo an neuden a stag al labouz, ma vir out-han da nijal el leac’h ma kar. » Doaniuz eo gwelet eneou, a zo enn-ho grasou ha madelesiou a-leiz, doaniuz eo gwelet n’ho deuz ket a nerz a-walc’h evit terri krenn al liammou dister-ze, evit dont da veza unan gant Doue. Evit kement-se n’ho deuz nemet kemeret penn-er a galoun ha d’ioc’h-tu e welint ho neuden o terri. Diwar neuze ho devezo eun tenzor a c’hrasou braz-meurbed, dre ma teu Doue neuze d’en em lakaat a-unan gant ar galoun distag diouz pep karantez all ouz ar bed.\n5. — An hini en deuz c’hoant e ve Doue holl d’ezhan, a dle ive beza he-unan da Zoue. Va muia-karet a zo en em roet holl d’in, ha me a zo en em roet d’ezhan. O veza ma kar Jezus-Krist ac’hanomp, e fell d’ezhan kaout hor c’harantez holl. Ma roomp eta lod euz hor c’harantez da eun all-bennag, neuze e rear gaou oc’h Jezus, ha Jezus a vez poan gant-han. Santez Thereza a skrive da unan euz he c’hoarezed : « Grit enn hevelep doare ma tistago a-grenn an eneou dioc’h ar grouadurien, o veza ma ’z eo red e vent priejou eur roue ken oazuz mar fell d’ezhan ec’h en em ankounac’hafent zo-ken ho-unan. » Santez Mari Madalen a Bazzi a lamaz eul levr mad digant unan euz he c’hoarezed nevez, dre ’n abek ma kare a re al levr-ze. Beza ez euz tud hag a ra bemdez ar beden a galoun ; mont a reont dirak ar zakramant ha tostaat aliez oc’h an daol zantel, ha dre ma ’z int touellet gant ho c’harantez ouz traou an douar ne d-eont nemeur war gresk er mad. Epad ma kendalc’hint da veva er c’hiz-se, e vezint atao enn dienez euz ar c’hras ha war nez-taol da vont da goll.\n6. — Red eo eta, evel ar Roue David, pedi an Aotrou-Doue da zistaga mad hor c’haloun dioc’h an douar, rak anez ne vezimp biken evit beza holl da Jezus. Jezus-Krist he-unan en deveuz lavaret ez eo red dilezel pep tra evit beza eur gwir diskibl d’ezhan. Dre-ze, tadou koz an dezerz, pa deue eun den iaouank-bennag da veva enn ho zouez, a c’houlenne out-ho ha goullo e voa ho c’haloun evit ma c’hellje beza karget leun gant ar Spered-Santel. Santez Jertrud, o pedi an Aotrou-Doue da rei d’ezhi da anaout petra en devoa c’hoant a raje, a glevaz eur vouez o lavaret : « Ar pez a fell d’in da gaout digan-e-hoc’h zo eur galoun hag enn-hi karantez e-bed ouz ar grouadurien. » Red eo eta lavaret a-greis kaloun da Zoue : Aotrou, gwell eo gan-en ho kaout eged na d-eo kaout iec’hed, madou, enoriou, meuleudi ; eget na d-eo zo-ken ar grasou hag ar madelèsiou a c’hellfac’h da rei d’in ; enn eur ger, gwelloc’h oc’h d’in eget kement tra ne d-eo ket c’houi eo, o va Doue, kement-se holl ne d-eo a-walc’h ; c’houi eo a fell d’in da gaout ha netra ken.\n7. — Dioc’h-tu ma vez eat euz ar galoun kement tra a zo krouet, dioc’h-tu karantez Doue a ia ebarz ; santez Thereza a lavare : « Pellait dioc’h ho taoulagad ar pez a zo noazuz, ha rak-tal hoc’h ene a droio war-zu Doue d’he garet. « Eur wirionez eo ne d-eo an ene evit beva hep karet ; red eo d’ezhan karet Doue pe ar grouadurien ; rak-se eta, ma ne gar ket an traou krouet, e karo he Grouer a-vad. Evit lavaret berr, red eo dilèzel kement-so evit gounit pep tra. Epad ma karaz santez Thereza unan euz he c’herent-nez, no we ket holl da Zoue, hogen pa voe en em zistaget mad dioc’h ar garantez-se, neuze e voe kavet mad gant Jezus-Krist, a lavaraz d’ezhi : « Brema, Thereza, brema ez oc’h d’in holl, ha me a zo d’e-hoc’h. » Re-nebeud a dra eo eur galoun evit karet evel ma ’z eo dleet eun Doue ker mad ha ker karantezuz, eun Doue hag a dlefe beza karet hep ment e-bed ha dreist kement-so ; hag e falvesfe d’e-omp c’hoaz ranna hor c’haloun etre-z-han hag etre an traou krouet ? An tad Loiz Dupont en devoa mez o lavaret da Zoue : « Aotrou, me ho kar dreist kement-so, muioc’h eget ar madou, an enoriou, muioc’h eget va c’herent ha va mignouned, » o veza ma kave d’ezhan klèvet neuze : « Aotrou, me ho kar muioc"h eget ar fank, an teil hag amprefaned an douar. »\n8. — Ar profed Jeremiaz a lavar ez eo an Aotrou-Doue mad-meurbed e-kever an hini a glask anezhan, da lavaret eo, e-kever an hini ne glask nemet Doue hep-ken. Hag hen a zo eur c’holl mad ha kaer, koll madou an douar, madou ha ne d-int ket evit karga an ene, madou hag a dremen ker buan, evit gounit eur mad dreist pep mad, eur mad hag a bado da viken, evit gounit Doue ! Eun den braz ha galloudek e-touez an dud a en em gavaz eun dervez enn eur c’hoad gant eur manac’h a iea he-unan, pleget gant-han he benn war-zu an douar. Goulenn a reaz oud ar manac’h petra a glaske ha da he-leac’h ez ea. « Ha c’houi, Aotrou, eme an den santel, petra a rit-hu dre ama ? — Me a zo o klask loened gouez, eme an Aotrou. — Ha me a glask Doue, eme ar manac’h, o vont gant he hent. » Evel ar manac’h-man, ar pez a dlefemp da ober epad hor buez eo klask Doue hep-ken evit he garet hag ober hervez ma kar, goude beza bannet karantez ar bed er meaz euz hor c’haloun. Pa droomp war-zu ar bed hag he vadou, lavaromp enn-omp hon-unan : petra eo kargou hag enoriou ar bed-man nemed fank ha moged, a vez dizèc’het ha skubet holl gant ar maro. Euruz eo an den a zo evit lavaret : Jezus-Krist, va Zalver ha va Aotrou, gant joa ouz-hoc’h em beuz dilezet pep tra ; c’houi hep-ken a garan, c’houi hep-ken a zo a-walc’h d’am c’haloun.\n9. — Pa vez karantez Doue e-kreiz eun ene, anezhan he-unan ha dre nerz ar c’hras e tilez an holl draou a vir out-han da veza holl da Zoue. Sant Fransez a Zal a lavare : « Pa vez an tan-gwall krog enn tu-bennag, e vez stlapet an arrebeuri er meaz dre ar prenestr evit diskouez pa vez eun ene en em roet da Zoue, hep na ve ezomm e ve kelennet gant den, an ene-ze ive a gas diout-han pep karantez ouz ar bed. An tad Segneri, an hini iaouank, a lavare e lame karantez Doue pep tra digan-e-omp evit hor lakaat da veza perc’hen da Zoue hep-ken. Eun den pinvidik braz en devoa dilezet he holl vadou hag o veza eat da baour anezhan he-unan, dre garantez ouz Doue, unan euz he vignouned a c’houlennaz out-han petra voa d’ezhan beza eat da baour evel-se ? Setu, eme-z-han, o tenna levr an Aviel euz he c’hodel, setu an hini en deuz lamet va madou digan-en. Pa dro eun ene da garet Doue, neuze e ra fae war bep tra : war ar madou, ar plijaduriou, an enoriou ha war gurunennou ar rouanez zo-ken ; ne fell d’ezhan kaout netra nemet Doue, lavaret a ra hep paouez : va Doue, c’houi eo a zivizan kaout ha netra ken. Sant Fransez a Zal a lavare e kase gwir garantez Doue da netra kement ne d-eo ket Doue eo, evit teuzi anezho enn eur garantez hep-mui-ken ; rak kement tra a rear dre garantez ouz Doue, kement-se holl a zo neuze karantez.\n10. — Karantez Doue, pa grog enn eur galoun, a vesv anezhi enn eun doare ma vez ankounac’heat ganthi kement tra a zo krouet. Eun den mèzo a zo evel ma ve maro : ne wel, ne glev berad, ne lavar grik ; evel-se ive eo an ene a zo karantez Doue enn-han evel pa ve oc’h he vesvi, koulz lavaret. Kollet en deuz pep skiant vad evit ar bed, ne fell d’ezhan sonjal nemet e Doue, enn eur ger, bez’ e fell d’ezhan e ve da Zoue he holl oberou hag he holl garantez. Er ganaouen Zakr, Jezus-Krist ne fell ket d’ezhan e ve dihunet he vuia-karet, da lavaret eo an ene mad a gar anezhan hag a zo kousket enn he garantez. Ar c’housk-se, eme zant Bazil, ne d-eo nemet eun ankounac’ha a galoun vad a ra bemdez an ene euz an holl draou krouet, evit en em rei da Zoue hep-ken ha gallout lavaret gant sant Fransèz : Va Doue, ha petra eo ar pinvidigèsiou, ar c’hargou ha madour ar bed ? c’houi hep-ken, o va Doue, c’houi a zo va holl zenzor. Deskomp eta pegen nerzuz eo ar c’homzou-man : « Va Doue, ha va holl mad ! » Eun ene hag a gar Doue ne d-euz d’ezhan komz e-bed hag a ve kaeroc’h ha gwelloc’h da lavaret aliez.\n11. — Evit dont da veza, e gwirionez, a-unan gant Doue, ez eo red eta d’an den en em zistaga a-grenn dioc’h an holl draou krouet ; red eo ive e paouesfemp da garet hor c’herent evel ma reomp. Jezus-Krist en deuz lavaret : « Piou-bennag a den david-oun ha ne gasa ket he gerent, ne d-eo ket evit beza diskibl d’in. » Ha perak ar gasouni-ze ouz ar gerent ? O veza n’en deuz ket aliez hon ene gwasoc’h enebourien. Sant charlez Borome a voa he c’her lavaret : e tigreske he zoujanz Doue pep tro ma ’z ea da di he gerent. An tad Anton Mendoza, pa voe goulennet out-han eun deiz perak ne dostea ket oc’h ti he gerent, a lavaraz : « O veza eo ma c’houzoun er-vad ne d-a e nep leac’h doujanz Doue ken eaz da goll, evel ma ’z a e ti ar gerent. »\n12. — Pa vez deuet an amzer da gemeret eur stad a vuez, e tleomp anaout ne d-omp ket dalc’het da zenti ouz hor c’herent. Mar d-eo eun den iaouank galvet gant Doue da vont dindan an ursiou, ha mar klask he gerent miret out-han, ez eo red d’ezhan ober dioc’h ma fell da Zoue, hep selaou mouez hag aliou he dud ; ar re-man peur-liesa a fell d’ezho e klaskfe ho bugale ho mad ho-unan, hep sellet oc’h mad ho eneou. « Ar gerent, eme sant Bernard, ne reont forz ha pa ve daonet ho bugale, gant na d-aint ket euz ar gear. »\n13. — Eun dra hag a zo souezuz-meurbed eo gwelet tadou ha mammou kristen, leun a zoujanz Doue, o viret endra c’hellont, na ve ho bugale menec’h pe veleien, pe ma ne d-int ket galvet d’ar stad a vues-se, o klask evelato lakaat anezho da vont ebarz. Nemet eur weach-bennag marteze, peur-vuia pèc’hejou ar gerent-se a zo marvel. Unan-bennag a lavaro : « Neuze eta an den iaouank-se ne vezo evit beza salvet ma ne d-a ket da vanac’h pe da vèlek ? » Ar re ne d-int ket galvet da vont euz ar bed, en em zaveteio er bed, gant ma raint penn-da-benn ar pez a zo dleet d’ezho da ober hervez ho stad ; evit ar re all a zo galvet da vont euz ar bed, hag a choum ebarz, ar re-ze, petra-bennag ne zentont ket oc’h Doue, a c’hellfe ive, evit gwir, en em zavetei er bed ; evelato e vezo diez d’ezho, dre n’ho deveuz ket digant Doue ar grasou ho divije bet, ma vijent bet eat d’al leac’h ma voant galvet. An teolojian Habert a gred : « An hini ne heuill ket ar stad a vuez ma ’z eo galvet da gaout, a zo, enn Iliz kristen, evel eun ezel distag dioc’h an izili all, ha dre-ze en devezo poan o c’hober ar pez a zo dleet d’ezhan hag oc’h en em zavetei. »\n14. — « Ar stad ma ’z eo galvet an den d’ezhi er bed a zo, eme an tad Grenad, evel ar rod vraz a gas ar vuez enn dro : Eun orolaj, pa c’hoarvez an distera gaou gant ar rod vraz, a zistres holl. » E-kever mont d’ar baradoz e c’hoarvez evel-se ive : pa ne d-ear ket er stad ma vezer galvet d’ezhi, ar vuez holl a zo evel distreset. Hag a dud iaouank o senti oc’h ho c’herent, n’ho deuz ket heuillet ho stad a vuez, ho deuz kaset ti ho zad war he benn, hag a zo, siouaz d’ezho ! bet eat goude d’en em goll ho-unan ! setu ama evit diskouez : Eun den iaouank, gant aoun da zisplijout d’he dad, a choumaz hep mont enn eur gouent, petra-bennag ma voa galvet d’ar stad-ze. A-benn eun nebeud amzer goude, e savaz eur gwall-rendael etre-z-ho diwar-benn eun dra-bennag ; hag ar map, goude laza he dad, a voe lazet ive evit eun torfed ken heuzuz. Eun den iaouank all, eat d’ar seminèr ha war an hent da veza belek, o tont nebeud-a-nebeud da laoskaat enn he bedennou hag enn he stad, en em laoskaz enn distro da vont da heul, c’hoantegesiou fall he galoun, kement ha kement ma voe lazet eun nozvez, epad ma tistroe euz a di eur c’hrek fall. Klevet e voe o krial forz, tud a deuaz da welet, hogen pa en em gavchont war al leac’h, an abad-se a ioa maro. Hag a bed skouer all evel an daou-ma a ve kavet da ziskoues pegement e tleer lakaat evez oc’h ar stad a vuez.\n15. — Sant Thomaz a zo all d’ar re a zo galvet da eur stad a vuez santeloc’h eget ar re all, da choum hep kemeret kuzul digant ho c’herent, rak eme-z-han, ho c’herent a zo ho enebourien e-kever kement-se. Ouc’h-penn a zo, ma ne d-eo ket dalc’het ar vugale da c’houlenn ali digant ho c’herent a-raok kemeret eur stad a vuez, pegement nebeutoc’h int-hi dalc’het da c’hortoz ma plijo gant-ho lezel anezho da vont d’ho stad, dreist-holl, mar kav d’ezho ha mar ho deveuz aoun e virfe ho c’herent out-ho ne d-euz forz penaos. Sant Thomaz Akin, sant Per Alkantara, sant Fransèz Zavier, sant Loiz Beltrando ha kalz a zent all ho deuz kemeret eur stad a vuez hep gouzout d’ho c’herent zo-mui-ken.\n16. — Ne d-eo ket a-walc’h e ve war an hent d’en em goll an hini ne heuill ket he stad a vuez o c’hober dioc’h ma fell d’he gerent, gant-han ive ez a da goll an hini a ia da vèlek evit plijout d’he dad pe d’he vamm. Tri dra a zo evit anaout piou a zo galvet da stad huel ar velegiach. Ar c’henta, kaout deskadurez ; an eil, kaout eur spered êeun, me lavar eur spered ne glask nemet Doue hag he c’hloar ; an trede, ren eur vuez vad. Ar c’honsil a Drant a c’hourc’hemen d’an Eskibien na lakaint ket da vont dindan an ursiou sakr nemet ar re a vezo bet anavezet mad petra int, nemet ar re ne d-euz netra da damall d’ezho na da lavaret anezho. Petra-hennag ma sell an traou-man oc’h an diaveaz, ar c’honsil a c’houlen ouc’h-penn ma vezo an diabarz hevel, rak, eme-z-han, petra a dalvez kaout ha ren eur vuez vad da welet, mar d-eo fall ar galoun ? Lavaret a ra ar c’honsil-ze e tle ar re a ia da gemeret an ursiou sakr beza bet a-raok kavet mad e pep tra. Dre-ze eo e c’hourc’hemen c’hoaz miret an amzer en deveuz lakeat a-barz mont dindan peb urz.\n17. — Sant Thomaz a lavar d’e-omp perak kement-se. An hini a ia d’ar velegiach, eme-z-han, peb urz a gemer, a zo galvet da zervicha Jezus-Krist er Zakramant sakr euz an Aoter. Dre-ze ive, buez eur bèleg a dle beza kalz santeloc’h evit buez ar re all. Lavaret a ra c’hoaz ez eo red d’ar veleien beza santel, a-raok mont d’ar velegiach hag a-raok zo-ken beza dindan an ursiou, diskouez a ra pegement a gemm a zo etre stad ar re a ia da venèc’h pe da leanezed, ha stad ar re a ia d’an ursiou sakr. Ar re genta, eme-z-han, a ia d’en em zizober euz ho zèchou fall, e leac’h ar re-man a zo red ha dleet d’ezho e vent glan ha santel, a-barz kemeret an ursiou. Eun dra red eo se evit ma c’hello, an hini a zo sakret belek, ober he garg hervez ar zantèlez euz he urz hag evit ma vezo kavet mad e-touez beleien Jezus-Krist.\n18. — An hini a fell d’ezhan beza da Zoue, ne dle ket c’hoantaat e ve karet ha meulet gant ar bed. Hag a dud a zo, siouaz ! hag a bella dioc’h Doue hag a goll zo-ken ar gwel anezhan, evit tenna war-n-ezho enor ha karantez ar bed ? Pa glevont unan-bennag o komz diwar ho fenn hag o kaout eun abek-bennag enn-ho, ne d-euz netra na rafent neuze evit en em wenna hag evit kaout digarez da ziskouez ez eo gaou a lavarer hag ez int bet droug-prezeget. Mar greont eur vad-bennag, e klaskont an dro da lakaat ma vezo anavezet gant an holl, evit beza meulet euz an pez ho deuz great. Ne d-eo ket evel-se a ra ar re zantel ; ar re-man a garfe e ve anavezet ho zèchou fall gant an holl hag ive e vent lakeat dirak an re all, tud ken dister ha ma ’z int ho-unan, a gav d’ezho ; ar mad a reont a garfent a ve anavezet gant Doue hep-ken, d’ezhan hep-mui-ken e fell d’ezho plijout. Setu perak ne garont kement mont en distro ha beza kuzet oc’h an dud, nemet dre ma fell d’ezho senti oc’h he Zalver a lavar stard d’e-omp ober an aluzen ha pedi e kuz.\n19. — Red eo dreist pep tra d’an den en em zistaga diout-han he-unan, da lavaret eo, dioc’h kement tra a fell d’ezhan. An hini a zo evit en em drec’hi he-unan, ne vezo ket diez d’ezhan dont a-benn euz an traou all. Hon-nez eo ar gentel a roe aliesa sant Fransèz Zavier, o veza m’en deuz lavaret hor Zalver Jezus-Krist : « An nep a fell d’ezhan dont d’am heul a dle en em zilèzel he-unan. » Setu an hent a dleomp mont dre-z-han evit beza santel : en em zilèzel hon-unan ha choum heb ober ar pez a fell d’e-omp. Sant Fransèz Asiz a lavar ez eo ar brasa mad a c’hellfet da gaout digant Doue. « Mar karfe an dud choum heb ober dioc’h ho deuz c’hoant, eme zant Bernard, ne ve den daonet e-bed. » An oberou mad a ia da fall, dre ma stag out-ho ar pez a fell d’e-omp, setu ama penaos. Mar fell da eur c’hristen ober eur binijen-bennag hep gourc’hemen nag ali he dad-kovesour, ar binijen-ze a zo fall hag a ia da goll, o veza ma ’z eo deut euz a garantez an den out-han he-unan. Gwaz a-ze e vezo d’an den a zo dindan dalc’h he galoun hag he spered ! c’hoant kaout kalz a draou en devezo, hep gellout ho c’haout, dre-ze e vezo red d’ezhan gouzanv meur a dra ziez ha poaniuz. Ar c’hik a zo hon enebour kenta ; miromp out-han eta na gavo an dro d’hor gwaska, dalc’homp war hon daoulagad : en em lakeomp etre daouarn Doue hag e paouezo ar brezel ; an eil enebour hor beuz a zo ar c’hoant da zestum madou : karomp ar baourentez hag e paouezo ar brezel ; an trede enebour hag ar gwasa zo-ken eo hor c’haloun hag hor c’hoantegez hon-unan : en em lakeomp etre daouarn Doue hag e paouezo ar brezel. Sant Bernard a lavar pa en deuz an den nèc’h hag enkrez ez eo dre na c’hell ket ober hervez he c’hoantegez hag he ziviz he-unan. An Aotrou-Doue en em glemme diwar-benn an dra-man oc’h santez Mari Madalen a Bazzi, o lavaret : « Bez’ ez euz eneou hag a garfe e teufe d’ezho va spered, hag o veza mar fell d’ezho kaout anezhan dioc’h ho giz hag enn doare ma karont, dre-ze ne gemeront ket an dro vai da gaout anezhan. »\n20. — Red eo karet Doue ha karet anezhan evel ma fell d’ezhan e ve, ne d-eo ket a-vad evel ma fell d’e-omp hon-unan. Doue a fell d’ezhan e ve an ene distak dioc’h pep tra, evit ma c’hello he lakaat a-unan gant-han hag he garga gant he garantez. Santez Thereza a lavar war gement-se : « Pedi evit beza a-unan gant Doue ne d-eo ket eun dra dishevel dioc’h beza maro mad da draou ar bed, evit beza da Zoue hep-ken. » Eun dra hag a zo gwir eo, seul-vui ma en em zistagomp dioc’h an traou krouet dre garantez ouz Doue, seul-vui ive e kargo hon ene a garantez hag e vezo a-unan gan-e-omp. A-leiz a dud a garfe e vent holl a-unan gant Doue, hogen evit gouzanv an enebiez, ar c’hlenved, ar baourentez hag ar poaniou all, ne fell tamm e-bed d’ezho, ha koulskoude epad na vezint ket en em lakeat dindan dourn Doue, ne c’hellint ket beza e gwirionez a-unan gant-han. Santez Katharina a Jèn a lavar ez eo red kaout poaniou evit beza a-unan gant Doue. An Aotrou-Doue a zigas ar poaniou-ze d’e-omp evit kas an tèchou fall er meaz euz hor c’haloun hag euz hor c’horf. Dre-ze, beza disprizet ha goapeat, beza klanv ha paour, beza temptet a zo holl traou red mad d’an den da gaout, evit stourm oc’h he wall-ioulou, evit trèc’hi anezho holl hag evit mouga, dre nerz ar c’hras, kement a zav enn-han a-enep lezen Doue. Keit ha ma vezo eta diez d’e-omp gouzanv ar poaniou dre garantez ouz Doue, ne vezimp ket evit beza a-unan gant-han.\n21. — Sant Iann ar Groaz a lavar ez eo red kastiza ar c’horf hag ar galoun e-kever kement tra a fell d’ezho, evit beza e gwirionez a-unan gant Doue. Kastiza ar c’horf, da lavaret eo, distrei dioc’h-tu dioc’h kement tra a gafemp mad evid-omp hag a ve a-enep da c’hloar hor Zalver Jezus-Krist, evel ma ’z eo a-wechou ar c’hoant hor beuz da welet pe da glèvet eun dra-bennag hon distrofe dioc’h beza a-unan gant Doue. Neuze, ez eo red lezel an traou-ze, hag evit ar galoun hag ar c’hoantegèsiou, enebi out-ho o klask ar pez diesa zo, a gav d’e-omp, da ober ha da c’houzanv, oc’h en em lakaat, enn eur ger, da garet ar boan hag an dispriz. Da lavaret eo, an hini a gar Jezus-Krist a goll pep karantez ouz traou ar bed, klask a ra en em zistaga dioc’h pep tra, evit beza skanvoc’h a ze da vont da Jezus-Krist hag evit beza gwelloc’h a-unan gant-han ; he galoun hag he spered a zo troet atao war-zu Jezus, evit Jezus ema bepred oc’h huanadi, hag e peb amzer, e peb leac’h hag e pep tra e fell d’ezhan plijout da Jezus. Evit pignat ken huel-ze er zantelez ez eo red goullonderi bemdez ha bepred ar galoun euz a hep karantez ne d-eo ket evit Doue. Ha petra zo red eta d’an den da ober evit en em rei holl da Zoue ? Da genta, tèc’het dioc’h kement tra a zisplij da Zoue hag ober ar pez a blij muia d’ezhan ; d’an eil, digemeret a galoun vad kement tra a zigas Doue, peger poaniuz ha pegen diez-bennag e ve da c’houzanv ; d’an trede, kaout gwell atao ar pez a fell da Zoue eget ar pez a fell d’e-omp hon-unan. Setu penaos e vez an den holl da Zoue.\nVa Doue ha va holl vad, c’houi a zo d’in pep tra, hag her gouzanv a ran er-vad, pegement-bennag ma ’z oun dizanaoudek ha dievez enn ho kever ; gwelet a ran ne baouezit d’am gervel evit rei d’in ho karantez. Setu me ama diraz-hoc’h : hiviziken ne harzin mui ouz-hoc’h. Lezel pep tra a ran ha me va unan ive evit beza d’e-hoc’h-hu hep-ken. Petra zo ha n’ho pe c’houi ket great dre garantez ouz-in hag evit beza karet gan-en ? Karet ac’hanoc’h a ran brema ha va ene a zo c’houezet enn-han tan flamm ho karantez. O va Jezus, war-zu enn-hoc’h ec’h huanadan ! Penaos e c’hellfen-me beva hep ho karet, goude beza gwelet ac’hanoc’h o vervel e-kreiz eur mor a boaniou evit va zilvidigez ? Penaos e c’hellfen-me gwelet ac’hanoc’h astennet war ho kroaz sakr, ha choum hep ho karet a-greiz va c’haloun ? Ia, ho karet a ran euz a greiz va ene ha n’em beuz c’hoant all ebed nemet d’ho karet er bed-man hag er bed-all da viken, o va Doue, va c’harantez, va fisianz, va nerz ha va dizoan ! Grit ma vezin atao gan-e-hoc’h, Sklerait va spered, evit mac’h anavezin al louzou fall a zo red d’in da zisc’hrisienna euz va c’haloun, ha roit d’in ive an nerz da ober ar pez a zo red evit ho karet, rak c’hoant-am beuz da zenti ouz-hoc’h e pep tra. Pried va ene, d’e-hoc’h, o va Doue, ec’h en em ginnigan hag ec’h en em roan holl, evit ma vezin e c’hiz ma fell d’e-hoc’h hag evit ma c’helloc’h easoc’h a-ze beza unan gan-en ha me unan gan-e-hoc’h. Deut eta, va Jezus, deut da veza perc’henn da gement zo ac’hanoun, lakit da drei ouz-hoc’h-hu hep-ken va spered ha va c’haloun ha kement tra a den anezho. A-vrema ne fell d’in kaout c’hoant all e-bed, dizoan e-bed digant den, rak c’houi hep-ken a zo a-walc’h d’am c’haloun ; roit d’in ar c’hras ma vezo atao va spered troet war-zu enn-hoc’h, hep war-zu netra ken, grit n’am bezo ken c’hoant nemed-hoc’h ha na labourin nemed evid-hoc’h-hu, va Doue, va c’harantez ha pep tra ! Ha c’houi ive, Gwerc’hez Vari, Mamm va Doue, grit d’in ar c’hras da genderc’hel beteg ar maro e karantez Jezus, ho Map.\nAdtapet diwar « https://br.wikisource.org/w/index.php?title=Unnekved_kentel&oldid=74877 »\nKemmoù diwezhañ degaset d'ar bajenn-mañ d'an 28 Gwe 2015, da 22:54.


Bar ha bat mitzvah\nUr bat mitzvah mirour en Israel\nAr bar mitzvah ((he) בַּר מִצְוָה) zo ul lid dont war an oad evit ar baotred tra ma'z eo ar bat mitzvah ((he) בַּת מִצְוָה; distagadur achkenaz : bas mitzveh) ul lid dont war an oad evit ar merc'hed, er yuzevegezh.\nHervez al lezenn yuzev, pa vez tapet 13 vloaz gant ur paotrig e vez atebeg eus e oberoù ha dont a ra da var mitzvah. Ur plac'h a zeu da vat mitzvah da 12 vloaz hervez ar yuzevegezh reizhkredour ha mirour ha da 13 vloaz hervez ar yuzevegezh adreizhet. A-raok an oad-se e vez atebeg an dud eus oberoù o bugale. Goude an oad-se o devez karg ar vugale da ren o buhez diouzh an hengoun, al lezenn hag an etik yuzev ha droed o devez da gemer perzh en holl zoareoù ar vuhez kumuniezhel yuzev. Ouzhpenn an dra-se e c'hell bezañ kontet evel perzh ar minyan, an niver-ret evit kas ur servij-pediñ da benn, ha gallout a ra kas pedennoù gant ar gumuniezh.\nMeneget eo ar bar mitzvah en Talmud hag er Mishnah. An oad a 13 vloaz evit ar baotred hag a 12 vloaz evit ar merc'hed zo meneget e mammennoù klasel evel an oad ma c'heller komañs da yuniñ da Yom Kippour ha klotañ a ra tamm pe damm gant ar gaezouregezh. Aozañ a reer al lid d'ar Chabat kentañ goude deiz-ha-bloaz ar plac'hig pe ar paotrig.\nAdtapet diwar « https://br.wikipedia.org/w/index.php?title=Bar_ha_bat_mitzvah&oldid=1873907 »\nLidoù-buhez ar Yuzevegezh\nKemmoù diwezhañ degaset d'ar bajenn-mañ d'an 6 Mae 2020, da 16:42.


Buhez ar Sent/1894/Aogustin a Gantorberi - Wikimammenn\nBuhez ar Sent/1894/Aogustin a Gantorberi\n◄ Mari-Madalen Pazzi Aogustin a Gantorberi Maksimin ►\nann eizved var ’nn ugent a viz mae\nAogustin a ioa eur manac’h euz a Rom hag a oue kaset gant ar pab sant Gregor da brezeg ar feiz d’ar Zaozon. Ar re-ma, goude beza poulzet ar Vretouned e kostez ar meneziou, a ioa deuet, tost da gant hanter-kant vloaz a ioa, da veza ar vistri enn enezenn a reat bete neuze Breiz-Vraz anezhi hag a oue hanvet Bro-Zaoz a c’houdevez. Hogen paianed oant c’hoaz.\nAogustin, o veza treuzet ar Frans hag ar mor a zo etre Frans ha Bro-Zaoz, a ziskennaz enn enez Thanet, e tu ar Zao-Heol da rouantelez Kant. Kerkent ha ma oue erruet, e lakeaz lavaret da Ethelbert, roue ar beg douar-ze, e teue euz a Rom da zigas d’ezhan eur c’helou euruz, ha da zeski d’ezhan gounit eur gurunenn ha ne vije biken lamet diganthan. Ar prins a gemennaz raktal d’ar Zant chom el leac’h m’oa diskennet ken n’en devije guelet petra da ober enn he genver, ha da c’hortoz, e roaz urs da bourvei d’he holl ezommou ha da re he goumpagnunez. Rak Aogustin n’edo ket he-unan : nao ha tregont all a ioa oc’h ober koumpagnunez d’ezhan etre menac’h euz ann Itali ha Fransizien.\nEthelbert en doa dija klevet hano euz ar relijion gristen ; rak dimezet oa da eur verc’h da Garibert, roue Paris, hag ar brinsez-ma a ioa kristenez. Prest goude, e teuaz he-unan da enez Thanet, hag ar visionerien a ieaz d’he gaout e prosesion. Dougen a reant eur groaz arc’hant, mes ar c’hrist a ioa eur c’hrist koat livet, hag enn eur vont e kanent al litaniou. Ar roue a zigoraz frank he ziouskouarn p’en em lakejont da gomz d’ezhan euz ar guir Doue, euz hor Zalver Jezuz-Krist, euz ar baradoz. Mes goudeze e respountaz d’ezho : « — Traou kaer oc’h euz lavaret aze; biskoaz n’em boa klevet traou ker kaer; mes evit c’hoaz ne c’houzounn ket petra da zonjal anezho. Goulskoude, p’oc’h deuet euz a geit all dre garantez evidon, ne c’houzanvinn ket e ve great ann heg pe glasket trabas ouzhoc’h; me ro kounje d’ehoc’h da brezeg e peb leac’h etouez va zujidi. »\nPebez mirit n’o deuz ket ar re a guita ho bro, ho c’herent hag ho mignouned, evel sant Aogustin, evit mont da gas sklerijenn ann Aviel d’ar broiou pell ! Mad, netra easoc’h d’ehoc’h eget kaout perz er mirit-se : n’oc’h euz ken da ober nemed en em lakaat e Breuriez ar Feiz. O rei eur guennek er zizun d’ar vreuriez-ma e c’hellit sikour gounit eneou da Zoue, n’e ket hebken a ganchou, mesa villerou hag a vilionou ; hag e sellfec’h ouz eunn dispign ken dister ! Gant hoc’h aluzen roit ive ho pedenn hag o pezo c’hoaz kaeroc’h digoll enn env.\nAdtapet diwar « https://br.wikisource.org/w/index.php?title=Buhez_ar_Sent/1894/Aogustin_a_Gantorberi&oldid=24284 »\nKemmoù diwezhañ degaset d'ar bajenn-mañ d'an 5 Eos 2011, da 14:56.


Pajenn:Catechis, 1817.djvu/55 - Wikimammenn\ncordet d’an oll. Dre ar Sacramancho principalamant e ve appliquet d’an ine ar froez a varo ha passion hon Salver ; or an oll na recevont quet ar Sacramancho : evel-se peguement benac dre un effet eus e garantez, ma ve maro hon Salver evit an oll, e heus cals sioas pere a varv en o fec’het, evel ar re a varv hep bezàn badezet ; ar re a decet en stad a bec’het marvel. N’en deo quet faut hon Redamptor divin : roet en deus dimp peadra da beâ hon dle, hon faut eo ma n’on deus quet profitet. Delivret en deus ac’hanomp eus ar pec’het, eus a esclavaich an drouc-speret ; digoret en deus dimp an env, roet en deus dimp an exempl eus an oll vertuzio hac an oll c’hraço necesser evit ho fratica hac arruout er gloar eternel. Malheur dimp ma ne brofitomp.\nAdtapet diwar « https://br.wikisource.org/w/index.php?title=Pajenn:Catechis,_1817.djvu/55&oldid=117860 »


Région_Bretagne - Distro-skol 2016\nSevel ha nevesaat liseoù, aveiñ anezho gant dafar pedagogel hag urzhiataerioù, merañ herberc’h ha predoù al liseidi, harpañ ar raktresoù desavadurel, skoazellañ ar familhoù (stignad nevez evit prenañ levrioù skol, skoaziad d’an aveadur kentañ...) hag, abaoe warlene, termeniñ kartenn ar stummadurioù micherel : kalz a draoù el liseoù zo dindan atebegezh ar strollegezh rannvroel hiviziken. Strivañ a ra Rannvro Breizh evit reiñ d’an holl liseidi peadra d’ober berzh ha da vleuniañ. Da vare an distro-skol e oa raktreset ganti ur pemzek gweladenn bennak el liseoù kelenn hollek, teknologel, micherel, labour-douar ha mor eus Breizh, evit priziañ hec’h obererezh evit an 248 lise publik ha prevez hag he skoaziadoù d’ar 145 000 lisead eus Breizh. Aesaat kevatalded ar chañsoù eo ar pal.\nUr programm 16 gweladenn el liseoù\nLise micherel Bel-Air e Tintenieg, d’ar Merc’her 31 a viz Eost (Il-ha-Gwilen)\nLise an Elorn e Landerne, d’ar Gwener 2 a viz Gwengolo (Penn-ar-Bed)\nSkol diegezhel diwar ar maez e Lesneven, d’ar Gwener 2 a viz Gwengolo (Penn-ar-Bed)\nLise Rabelais e Sant-Brieg, d’ar Merc’her 7 a viz Gwengolo (Aodoù-an-Arvor)\nLise ostaleriezh La Closerie e Sant-Ke-Porzh-Olued, d’ar Merc’her 7 a viz Gwengolo (Aodoù-an-Arvor)\nLise Jozeb Loth e Pondi, d’ar Gwened 9 a viz Gwengolo (Mor-Bihan)\nLise prevez Sant-Mikael e Prizieg, d’ar Gwener 9 a viz Gwengolo (Mor-Bihan)\nLise Jean Jaurès e Roazhon, d’ar Gwener 16 a viz Gwengolo (Il-ha-Gwilen)\nLise Beltram Argantred e Gwitreg, d’ar Gwener 16 a viz Gwengolo (Il-ha-Gwilen)\nLise labour-douar Brec’houloù e Fouenant, d’ar Meurzh 20 a viz Gwengolo (Penn-ar-Bed)\nLise Rimen e Sant-Maloù, d’ar Yaou 22 a viz Gwengolo (Il-ha-Gwilen)\nLise Charles-De-Gaulle e Gwened, d’ar Yaou 23 a viz Gwengolo (Mor-Bihan)\nLise Chaptal e Kemper, d’ar Yaou 29 a viz Gwengolo (Penn-ar-Bed)\nLise Breselien e Gwern-Porc’hoed, d’ar Meurzh 4 a viz Here (Mor-Bihan)\nLise ar Gelveneg, Meurzh 11 a viz Here (Penn-ar-Bed)\nLise Yann-Vari ar Brizh, Meurzh 11 a viz Here e Douarnenez (Penn-ar-Bed)\nKêriad skolioù Breselien e Gwern-Porc’hoed\nEmellout a ra kêriad skolioù Breselien Gwern-Porc’hoed eus an treuzkemm energiezh gant skoazell ar Rannvro : bastet e vo d’an ezhommoù tommerezh ha dour tomm e golc’hiri ar gêriad a-bezh peogwir e vo staliet un tommerezh koad 850 kW ennañ ha nevesaet ar rouedad tommañ. Emañ ar Rannvro ivez o paouez echuiñ nevesaat an toennoù ha disoc’hañ gant staliadurioù teknikel an atalieroù pedagogel kirri pounner (staliañ panelloù fotovoltaek unanvevezet, yac’husaat an aer hag ober labourioù tredan). Mod-all ez eus raktreset sevel ur c’houskva kemmesk, 162 wele ennañ, kement ha gwellaat aozioù degemer hag herberc’hiañ an diabarzhidi.\nLise Chaptal e Kemper\nEl lise Chaptal e weler splann mennentez ar Rannvro da dalvoudekaat ar c’helenn teknologel war un dro gant ar c’helenn micherel, en hevelep lec’h. Stummet e vez ar skolidi war vicherioù lies (trede gennad, pretierezh, yec’hedouriezh & sokial peotramant gounezvouederezh) ha broudet e vez ur 1 000 den yaouank bennak da vont muioc’h-mui war vicherelaat ha da genderc’hel gant o studioù. Ur youl lakaet e pleustr e 2014 gant ar stignad « Diskrog ebet » hag al labeladur Kampus ar micherioù ha michereladur teknikel ha teknologiezhioù boued hag en deus lakaet al lise e boan ennañ e 2016.\nLise labour-douar Brec’houloù e Fouenant\nUl lise skouer evit a sell ar c’hevratoù emrenerezh hag araokaat (KEA) lakaet e pleustr evit ma vefe kement stal labour-douar a zo stag ouzh ul lise labour-douar ur skouer a-fet labour-douar padus hag emren. E Breizh ez eus 15 lise labour-douar, publik ha prevez, o deus skoulmet ur gevrat KEA : ur skoaziad rannvroel hollek a 3,73 M€, na zalc’h ket kont eus ar madoù diloc’h, a vez kinniget dezho. Setu un nebeud oberoù kaset da benn ganto : amdroadurioù bio, digreskoù war ar beveziñ dour hag energiezh, digreskoù war ar beveziñ enkasoù, gwellaat ar feson da labourat an tachennoù-peuriñ... 300 000 € a vez roet gant ar Rannvro da skoazellañ lise Brec’houloù. A-raok pell e vo kroget gant e raktres kentañ (sevel ur staol da lojañ tregont buoc’h laezh ar stal, gant koad eus ar vro) hag un eil raktres zo evit adwelet mod genel ha desevel ar moc’h bihan.\nLise Rimen e Sant-Maloù\nEl lise teknologel prevez Rimen, e Sant-Maloù, e oa bet kaoz eus ar skoaziadoù roet gant ar Rannvro evit sikour da gaout binvioù ha danvezioù niverel a-zoare, eus ar skoazell Karta kinniget da holl liseoù Breizh gant ar Rannvro evit o raktresoù pedagogel, pe c’hoazh eus ar skoaziad evit prenañ levrioù-skol a-stroll peotramant eus ar skoaziad evit an dafar micherel kentañ a vez roet d’al lise Rimen koulz ha d’an 248 a liseoù publik ha prevez zo e Breizh.\nLise Charles-De Gaulle e Gwened\nEl lise Charles-De-Gaulle, ma kinniger un dibab bras a stummadurioù en hentadoù hollek ha teknologel, e kresk niver al liseidi hag ar studierien abaoe meur a vloaz (1000 skoliad). E-pad ar weladenn distro-skol e oa bet tro da briziañ an holl labourioù raktreset war verr-dermen evit aezamant ar skolidi, ar gelennerien hag ar wazourien, da gendivizout diwar-benn raktres kreskiñ barr degemer al lise. Anv zo dreist-holl a sevel ur preti nevez, war ouzhpenn 1 300 m², gant keginoù modernaet, kement ha klotañ gant kresk an hanter-lojidi (950) ha gwellaat aozioù labour ar wazourien.\nLise Jean-Jaurès e Roazhon\nGant ar Rannvro e vez skoazellet al lise micherel-se ma vez stummet ar pep brasañ eus ar 450 skoliad war micherioù an industriezh (mekanikerezh kirri ha marc’hoù-tan, trezalc’h industriel hag elektroteknik). E-se e respont da ezhommoù al liseidi ha da ezhommoù ekonomikel ar rannvro. Un hanter-kant den yaouank bennak a vez stummet war micherioù an horolajerezh (testeni gouested vicherel ha breved micherioù arz) hag en distro-skol-mañ ez eus bet digoret un Diplom micherioù arz live bachelouriezh + 2, 3e diplom ar filierenn-se e Frañs hag an diplom micherioù arz nemetañ e Breizh. Deuet eo diwar emdroadur kartenn ar stummadurioù divizet gant ar Rannvro hag ar Rektorelezh ha diskouez a ra mennentez an div bennadurezh da lakaat ar c’helenn micherel war-wel.\nLise Beltram Argantred e Gwitreg\nEl lise kelenn hollek ha teknologel Beltram Argantred, e Gwitreg, e tegemerer tud yaouank evit ar breved teknikour uhel (BTU) skoazeller reolourien, ar BTU kehentiñ hag ar vachelouriezh. Ober a ra ar Rannvro war-dro al labourioù a zo ezhomm evit ma vefe ar barr degemer diouzh kresk bras an niver a skolidi (1 420 a liseidi hag a studierien diwar vremañ) : ur raktres astenn zo war studi. Da-geñver gweladenn ar besprezidantez e oa bet priziet al labourioù kaset da benn pe war ar stern e 2015-2016 : adkempenn (ratreañ didreuzusted an toennoù, staliañ un avelerezh mekanikel daou red, cheñch pol poazhañ), nevesaat 2 savadur molladel ragoberiet (feurmet d’ar skolaj e-tal, ha ma vo degemeret 8 klasad evit talañ ouzh kresk ar skolidi e 2016-2017).\nLise Jozeb Loth e Pondi\nEl lise Jozeb Loth Pondi e kinniger stummadurioù hollek ha teknologel, eus an eil klas d’ar c’hlas termen, ha 4 c’hevrenn BTU (180 skoliad) war tachennoù ar c’henwerzh, ar bank hag an asurañs. Dindan un nebeud bloavezhioù eo kresket mat niver ar studierien el lise (eus 980 e 2011 eur tremenet da 1 170, ouzhpenn 1 000 en o zouez o vezañ hanter-lojidi). Ur skoaziad ouzhpenn 2,5 M€ a oa bet roet e 2015 gant ar Rannvro, dreist-holl evit astenn hag adframmañ servij nevez ar predoù a vo digoret goude vakañsoù an diskar-amzer (4,4 M€ en holl zo bet postet el labourioù-se). Met implijet eo bet ar skoaziad ivez evit prenañ dafar pedagogel ha sportel, kas raktresoù desavadurel da benn, prenañ dafar hag ostilhoù evit kempenn al lec’h... A-hend-all eo unan eus ar 14 lise kentañ o deus gallet tennañ gounid eus ar servij trezalc’h urzhiataerezh nevez : tamm-ha-tamm e vo lakaet an taol-arnod-se e pleustr e 15 lise nevez bep bloaz.\nLise Sant-Mikael e Prizieg\n« Eus an adkrog skol d’ar stummañ micherel » eo ger-stur al lise Sant-Mikael, e Prizieg, ma tegemerer betek 230 den yaouank, adalek an 3e klas prientiñ micher betek ar bak micher, evit stummañ anezho war micherioù ar mekanikerezh kirri, ar baraerezh hag ar pastezerezh, an alc’hwezerezh, an tredanerezh peotramant ar graferezh hag ar moullerezh. En em harpañ a ra al lise war hentennoù pedagogel a-ziforc’h ha lakaat a ra kalz pouez war ar raktresoù desavadurel, evel oberoù da zeskiñ d’an diabarzhidi bezañ emren. Aveiñ, mont en-dro, labourioù er savadurioù pe dafar pedagogel… E 2015 eo bet aveet al lise gant meziantoù produiñ graferezh, dafar ha postoù urzhiataerezh, videobannerioù, ostilhoù evit an atalieroù mekanikerezh kirri, liv gwiskad, dafar evit an alc’hwezerezh-metalouriezh hag ar pastezerezh. Gant ar Rannvro eo bet skoazellet ar postadurioù-se (30 000 € pe dost).\nLise Rabelais e Sant-Brieg\nMuioc’h-mui a dud yaouank a vez degemeret el lise Rabelais (1500 lisead) e savadurioù a zo erru kozh un tamm. Diouzh ur steuñv oberoù 2015-2016 e vez kaset labourioù eno gant ar Rannvro evit suraat al lec’h : reizhañ ar rouedadoù urzhiataerezh ha tredan kevredet (1,25 M€ pep taos e-barzh) evit aesaat tizhout roadennoù niverel (11 67 lec’h moned) ; ratreañ reizhiad tommañ an ti-jiminas (300 000 € PTB) ; cheñch ar reizhiad surentez tan-gwall (330 000 € PTB) ; adframmañ lodennoù « produerezh » ha « kannerezh » servij ar predoù ha nevesaat hall degemer al lise. An holl labourioù-se a zlefe sevel da 3,3 M€ pep taos er-maez. Labourioù a vo kaset en-dro ivez evit suraat ar monedoù d’al liseoù hag an tremenerezh diabarzh, e darempred gant Kêr Sant-Brieg.\nLise ostaleriezh La Closerie e Sant-Ke-Porzh-Olued\nEl lise micherel La Closerie, savet gant ar Rannvro e dibenn ar bloavezhioù 80, e vez stummet e-tro 275 a skolidi bep bloaz war ar micherioù boued (keginerezh, baraerezh-pastezerezh), adalek an testeni gouested vicherel (TGM) betek ar Bak micher. En distro-skol e karfe digeriñ ur BTU ostaleriezh-pretierezh, gant un danvez dibab keginouriezh, kinkladurezh taol ha servijourezh. E-pad ar weladenn e oa bet tro da briziañ ar postadurioù kaset da benn pe war ar stern evit ar prantad 2015-2016 (tommerezh-rouedadoù, toennoù-didreuzusted, goulaouiñ diavaez), ha gwelet penaos e oa aet ar raktresoù war-raok : studi war ar stern evit nevesaat ar c’houskva ha labourioù en ti-jiminas e-tal a vez implijet gant al lise e-pad ar sizhun (skoaziad 671 000 € roet da gumuniezh-kumunioù Kreisteiz Bro-Oueloù gant ar Rannvro).\nSkol diegezhel diwar ar maez e Lesneven\nAr Skol diegezhel diwar ar maez (STM), e Lesneven, zo arc’hantet gant ar Rannvro : skoaziad evit nevesaat ar savadurioù, akuizitañ dafar pedagogel, debarzhadur bloaziek evit ar mont en-dro. Stummañ a ra ouzhpenn 230 den yaouank bep bloaz war micherioù al labour-douar : sevel-loened, gounidigezh ha liorzhouriezh. Da-geñver ar weladenn e oa bet kadarnaet deur ar Rannvro ouzh kelenn al labour-douar, adalek ar Bak micher betek ar BTU, p’emañ gennad al labour-douar en ur prantad diaes-bras : STM zo unan eus an 60 lise a vez skoazellet gant ar strollegezh evit stummañ an dud war micherioù al labour-douar.\nLise an Elorn e Landerne\n160 M€ a vez savet bep bloaz gant ar Rannvro evit sevel, adframmañ, nevesaat liseoù ha talañ e-se ouzh kresk niver al liseidi e Breizh. Lise an Elorn zo ur skouer vat : goude labourioù bras evit adframmañ savadurioù istorel al lise (melestradurezh nevez, kreizenn teuliaouiñ ha titouriñ (KTT) nevez e chapel gozh al lise kreiz-kêr), ez eus bet renet ur programm labourioù gant ar Rannvro, e 2015 ha 2016, evit suraat ar savadurioù eus ar bloavezhioù 60 : nevesaat ar rouedadoù urzhiataerezh ha tredan, modernaat ar gegin. Dre ma kendalc’h niver al liseidi da greskiñ (ouzhpenn 1400 skoliad) ez eus bet kaoz a sevel ur savadur nevez evit kaout muioc’h a blas.\nLise Bel-Air e Tintenieg : deroù « Tro Vreizh 2016 »\nAl lise micherel Bel-Air (280 skoliad adalek ar 3e klask prientiñ micherel betek ar c’hlas termen), hag a bled gant gennad al lec’haveiñ hag an treuzdougen, a oa bet tennad kentañ « Tro Vreizh 2016 » al liseoù gant ar Rannvro. Isabelle Pellerin, besprezidantez karget eus al liseoù, a oa en em gavet gant pemzek gwazour al lise : 2 500 gwazour teknikel en holl a labour bemdez e liseoù Breizh (evit an degemer, ar c’hempenn, ar pretioù, an trezalc’h urzhiataerezh...) evit lakaat anezho da vont mat en-dro hag evit kemer perzh en deskadurezh. E-pad an emgav-se e oa bet tro da lakaat ar gaoz war o c’hefridioù hag o aozioù labour el liseoù.\nDistro-skol 2016 : oberoù ar Rannvro e liseoù Breizh\nPolitikerezh ar Rannvro evit al liseoù\nAr skoaziadoù-rannvro evit al liseidi hag an deskidi\nPublié le Wednesday, November 2, 2016


Pajenn:Morvan - Buez ar Zent, 1894.djvu/891 - Wikimammenn\nPajenn:Morvan - Buez ar Zent, 1894.djvu/891\nbloaz-ma ; marteze oc’h bet meur a vech e stad a bec’hed marvel : ma vijac’h marvet er stad-se, e pe leac’h e vijac’h-hu brema ? Goulennit pardoun digant Doue, euz a greiz ho kaloun, euz ann holl bec’hejou m’oc’h kouezet ennho epad ar bloaz tremenet ; trugarekait anezhan evit ann holl grasou oc’h euz resevet diganthan, ha lakit ho poan d’he zervicha guelloc’h epad ar bloaz a zeu, ha da veilla varnhoc’h gant muioch a evez evit en em ziouall diouz ar pec’hed. Mar c’hoantait, e guirionez, kreski hoc’h aket da labourat evit ho silvidigez, sonjit aliez er maro, ha tremenit ar bloaz ha peb devez anezhan ec’hiz pa dlefent beza ar re ziveza euz ho puez.\nKalz tud, p’ho alier da ober ar pedennou e komun noz ha mintin, pe da nebeuta dioc’h ann noz, a lavar ne c’houzont ket grasou. Eun digarez fall, hag eur gaou ! Piou ne c’hoar Pater ebet ann holl ? Mad, grasou a zo n’euz forz pe seurt peden great gant tud ann ty oc’h en em respount. Evelato, evit ma vezo easoc’h kemeret pe heulia ar c’hiz kaer euz ar beden e komun, e lakeomp ama ar pedennou a dle beza great e peb tiegez kristen.\nPEDENNOU DIOC’H AR MINTIN HA DIOC’H ANN NOZ\ne kerne, e leon hag e treger\nEVIT LEON HA KERNE\nEnn hano ann Tad, hag ar Mab, hag ar Speret-Santel. Evel-se bezet great.\nevit adori doue\nHirio ha keit ha ma vevinn\nHo servicha humbl a fell d’inn.\nM’ho trusgareka, ma Aotrou\nEvit hoc’h holl madelezou :\nD’am beza krouet, konservet,\nPrenet, enn Iliz resevet.\nevit en em rei da zoue\nKement a rinn, a livirinn,\nA zonjinn hag a andurinn,\nA offran holl da c’hloar Doue\nDreizhoc’h, Mari, mamm a drue.\nprometomp beza fidel da zoue\nMe a bromet en em viret\nGant gras Doue, diouz peb pec’hed,\nHag observi lezenn Doue\nEvit plijout d’he vajeste.\ngoulennomp grasou doue\nO ma Jezuz, sellit ouzinn,\nHa roit d’inn ar pez a fell d’inn ;\nRoit d’inn ar c’hras d’ho karet bepred\nHag ar c’hras n’hoc’h offansinn ket.\npedomp ar verc’hez\nGuerc’hez Vari, mamm benniget,\nVar va maro ma zikouret ;\nGuerc’hez Vari, mamm da Zoue,\nO pet truez ouz ma ene.\npedomp hon eal-mad\nHa c’houi, ma Eal mad, kannad Doue,\nVa miret ouz ann drouk-spered\nhor patron pe hor patronez\nMa faeron, ne veritan ket\nDougen ann hano a zouget ;\nKoulzkoude pa’m euz ann henor,\nO pet truez ouz ho fillor.\nAr merc’hed :\nMa maeronez, ne veritan ket\nMes, me ho ped, va maeronez\nO pet sonj euz ho fillorez.\npedomp jezuz hag ar zent\nJezuz, Mari ha Joseph, Anna ha Joachim,\nS. Mikeal, va Ael-mad, s. Per, sellit ouzinn ;\nMa faeron, Santez Barba, gloriuz S. Korantin\nBrema ha var va maro, o pet truez ouzinn.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/891&oldid=138146 »


3 394 ann. (2019)\nMelestradurezh: krouet e voe ar gumun e 1790. Gant al lezenn eus an 23 a viz Eost 1790 e voe lakaet e kanton Lokmaria-Kaer; e Bann an Alre e oa; diskaret e voe kanton Lokmaria-Kaer e 1801 ha lakaet Karnag e kanton Kiberen e 1801 gant al lezenn eus an 8 pluviôse an IX (28 a viz Genver 1801), dezhi an titl loi portant réduction du nombre de justices de paix; lakaet e voe Karnag en Arondisamant an Oriant bet krouet e 1800,.\n87 gwaz eus ar gumun a gollas o buhez abalamour d'ar brezel, d.l.e. 4,18 % eus he foblañs e 1911.\nD'an 29 a viz Mae 1943 e kouezh ur c'harr-nij B-17 "Up and at them" eus aerlu SUA (United States Army Air Forces) e Kerdavid; en e vourzh e kaver pemp karrnijour marvet, pemp milour all a oa deut a-benn da guitaat ar c'harr-nij en ur lammat a-raok gant o harzoù-lamm, met unan anezhe a varvas memes tra; ar re all a voe tapet gant ar soudarded alaman,.\nIliz ha chapelioùAozañ\nKestell ha manerioùAozañ\nPeulvanoù ha taolioù-maenAozañ\n↑ 4,0 4,1 ha4,2 memorialgenweb – Plakennoù e porched an iliz katolik\nAdtapet diwar « https://br.wikipedia.org/w/index.php?title=Krac%27h&oldid=1971944 »


Philippe Durand - Wikipedia\nPhilippe Durand a zo ur filmaozer, senarioer ha filmvarner breizhat, bet ganet e 1932 er Baol (Bro-Naoned) ha marvet d'an 15 a viz Gwengolo 2007.\nGant René Vautier e voe unan eus filmaozerien heverkañ ar sinema nagenner. Aozet en deus hanter-kant bennak a filmoù evit ar sinema hag ar skinwel. Skrivet en deus e kalz magazinoù, en o zouez "Cinéma Pratique", "Textes et Documents" hag "Image et Son".\nSecteur postal 89 098, e film kentañ, sevenet e 1961. Diwar-benn brezel Aljeria eo. Difennet e oa bet ar film-se.\nYezh ar vezh - La langue de la honte diwar-benn ar brezhoneg. Filmet e oa bet e 1978.\nHistoire du soldat Frañsez, un telefilm 58 munut diwar-benn Frañsez Laorañs, ur soudard breizhat bet fuzuilhet e-pad ar Brezel Bed Kentañ peogwir ne gomprene ket an urzhioù e galleg. Prizet e oa ar film-mañ meur a wech.\nLe livre d'or de la Bretagne\nBreizh Hiziv / Bretagne aujourd'hui\nWar lec'hienn Gouel ar Sinema e Douarnenez\nAdtapet diwar « https://br.wikipedia.org/w/index.php?title=Philippe_Durand&oldid=1531191 »\nKemmoù diwezhañ degaset d'ar bajenn-mañ d'an 16 Her 2013, da 15:21.


Ag en estim a zeliamb gobér ag er stad a hræce Doué - Wikimammenn\nAg en estim a zeliamb gobér ag er stad a hræce Doué\nJ.-M. Galles, 1829 (p. 6-9)\n◄ A Imitation vertuïeu er Uirhiés glorius Vari Ag en estim a zeliamb gobér ag er stad a hræce Doué Ag er soin a zeliamb en dout a gonservein græce Doué ►\nAg en estime e zeliamb gobér ag er stad a hræce Doué.\nMARI a zou bet exampt ag er pehet originel ag er momant ma oai bet crouéet ; de laret-é, conceuet é bet é græce hac é caranté Doué.\nOl é homb, én ur zonnet ér bed, édan er bouis a golér en Eutru Doué ; dré un effet ag é vadeleah, Mari hé hunan e zou bet gouarantet ag er pehet originel.\nDoué ne vennas quet ma vezai bet en disterran couciadur én tample é péhani è teliai gobér é zamurance. Inour er mab e oulennai ne vezai quet bet é vam, memb eit ur momant, édan sclavage en diaul.\nMæs péh estime ne ras Mari ag ur faveur quer bras ? Er faveur-zé e oai bet. dirac hé zeulegat er péh ma oai bet er furnès dirac deulegat Salomon ; de laret-é, er vammm ag en ol madeu.\nDoué en deoai queméret position a nehi ag er hommancemant ag hé buhé. Chetui er péh e estimas mui eit en ol couronneu ag en doar.\nReceüet é dès calz a faveurieu spécial ; mæs honen e oai bet préciussoh dirac he zeulegat eit ol er réral, rac hi hé rantai agréaploh de Zoué.\nDurant ol hé buhé hi e ouyas grat vat de Zoué aveit er græce vras-cé, n’en dès hanni partaget guet-hi.\nInean crechén, hui e hoès receüet ér Vadient græce ha caranté Doué, e receüas Mari ér hetan momant ma oai bet conceüet.\nDré er græce-zé hui e hoès en droit de galhuein Doué hou tad, ha Jesus-Chrouist hou prér ; deit oh de vout héritour de Zoué ha lodec é héritage Jesus-Chrouist ; ranteleah memb en Nean e zou bet destinet teoh.\nA comprenein e ret-hui ol en excellance ag en avantageu spécial-zé ? Mæs a comprenein e ret-hui ehué de betra én hou obligeant ?\nAllas ! eit méh er Grechénion, disterret é en nombre ag er-ré e ra réflexion ar guement-cé, hac e labour, dré oevreu santel, eit inourein ou rang ihuel !\nDisterret-é en nombre ag er-ré hum laq è poén de ouarn er say-cé a innoçance, merche ag er modesti, ag er burtæt hac ag en devotion e zeli en dout bugalé en Eutru Doué.\nTennein a rér ur faus gloër ag en avantageu ag er bed ; ha dré er vrassan folleah, rein e rér ér speret en deüéhan rang d’ur græce péhani, aveit gùir laret, e vérit é hunan hun estime.\nEn dut ag er bed e gredehai hum zisinourein, pe ne vivehent quet én ur fæcon jaugeable doh er rang ihuel é péhani é mant gannét ; ha Crechénion ne zougeant quet a zisinourein, dré ur vuhé haval doh hani èl lonnet, ou gannedigueah spirituel hac ou halite a vugalé de Zoué.\nQuemér e rér gloër ag ur faus liberté, ha dré un alliance blaoüahus guet en diaul, ne guemérér quet méh é retourn édan é bouvoër, é héli é vobanceu hac é obér é œvreu, ha doh hum lacat arre ér sclavage é péhani en deoai mab-dén er malheur de vout gannet.\nRidec e rér guet gret arlerh er madeu hac en héritageu ag en doar, ha lezel e rér, disprisein memb e rér én ur certæn fæcon, en héritage éternel ag er madeu ag en Nean.\nIneanneu ingrat, ineanneu malheurus gouniet d’er pehet, ne vern pihue oh, ah ! ne galettet quet ahoel hou caloneu doh bouéh un Doué péhani hou calhue.\nUn eil Badient e chom hoah guenoh aveit cavein a neué er græce a hou quetan Badient hou poai collet : en eil Badient-cé e zou er Benigen.\nHou pet recour doh t’hi guet confiance ha sincéremant. Hou Tad pehani zou én Nean, ne zesir nitra guet quement a hirreah èl rantein deoh e garante ; mæs hou pet recour doh t’hi hemb tardein : touchant marcé n’er guelleoh quet mui.\nGuirhiés pur hac hemb couciadur, pedet aveit omb, eit ma cessehemb a vout péherion, eit n’en dehemb quet mui de vout péherion, eit ma vehemb ferm ér resolution hun nès de reparein er holleu bras hun nès groeit dré hun péhedeu.\nHou protection a obtenou demb er græce d’hum lacat arré parfætemant é caranté Doué ; ha dré-zé ni e éellou hou trugairécat, arlerh hou mab Jesus, èl er vamen a hun salvedigueah.\nAdtapet diwar « https://br.wikisource.org/w/index.php?title=Ag_en_estim_a_zeliamb_gobér_ag_er_stad_a_hræce_Doué&oldid=105722 »\nKemmoù diwezhañ degaset d'ar bajenn-mañ d'an 15 Eos 2017, da 13:52.


Caroline von Holnstein - Wikipedia\nCaroline von Holnstein a oa un dimezell alaman e rouantelezh Bavaria en XIXvet kantved.\nPoltred ar Gontez Caroline von Holnstein\nCaroline Maximiliana Maria Freiin von Spiering a oa pempet bugel Carl Theodor Freiherr von Spiering hag e bried Johanna Nepumukena (ganet Freiin von Enzberg). Pa varvas he zad en 1829 e stagas da glask ur gwaz a zoare. D'an 9 a viz Du 1831, pa oa 16 vloaz, e timezas da Carl Theodor, kont Holnstein, 34 bloaz. Un eured dre garantez ne oa ket.\nMont a reas Caroline da chom d'ar Palez Holnstein da gêr München. Abalamour da renk uhel he gwaz e c'hallas lakaat he zreid el lez. Evel-se e reas anaoudegezh gant ar roue Loeiz Iañ. En ur banvez el lez e reas anaoudegezh ivez gant Wilhelm Freiherrn von Künsberg ha dont a reas da vezañ e serc'h. Pa zeuas hennezh da vezañ intañv ez eas da vevañ gantañ d'e gastell da Fronberg. Hogen n'eo nemet pa varvas he gwaz Carl Theodor e c'hallas Caroline dimeziñ da Wilhelm, d'an 21 a viz Gwengolo 1857. Anavezet e voe ent-ofisiel ar vugale he doa bet gant Carl Theodor neuze, ha goude marv o mamm, e 1859, e teujont da vezañ hêred da ditl o zad, Künsberg Freiherr von Fronberg.\nMervel a reas Caroline e kastell Fronberg d'ar 24 a viz Gouere 1859 ha beziet e voe eno.\nKarl Theodor von Holnstein (8 Kerzu 1832 - 8 Kerzu 1832)\nJohanna von Holnstein (17 Gwengolo 1833 - 17 Gwengolo 1833)\nMaximilian Carl Theodor von Holnstein (19 Here 1835 - 1añ C'hwevrer 1895)\nWilhelm Maximilian Künsberg Freiherr von Fronberg (27 Meurzh 1838 - 18 Mezheven 1909)\nWilhelmine Maria Caroline Künsberg Freiin von Fronberg (23 Eost 1841 - 9 Mezheven 1889)\nJohann Friedrich Wilhelm Karl Künsberg Freiherr von Fronberg (2? Gwengolo 1842 - 24 Meurzh 1876)\nRudolf Philipp Wilhelm Goswin Karl Künsberg Freiherr von Fronberg (27 Meurzh 1844 - ?)\nAdtapet diwar « https://br.wikipedia.org/w/index.php?title=Caroline_von_Holnstein&oldid=1899100 »\nDernière modification le 29 Meu 2021, à 14:47\nKemmoù diwezhañ degaset d'ar bajenn-mañ d'an 29 Meu 2021, da 14:47.


Dekved kentel - Wikimammenn\nMoullerez ar "C’hourrier", 1900 (p. 123-129).\n◄ Naved kentel Dekved kentel Unnekved kentel ►\nAn hini a gar Jezus-Krist, ne c’houlen kaout nemet Jezus-Krist\n1. An hini a gar Jezus-Krist, ne glask ket beza karet gant an dud ; n’en deuz ken c’hoant nemet e ve deuet mad gant an Aotrou-Doue ; he garantez a zoug atao war-zu Doue. Sant Iler a lavar ez eo enor ar bed tra an droug-spered. An enebour-ze a laka he boan da greski danvez an ifern, o tougen an ene da c’hoantaat beza kavet mad hag enoret gant an dud, rak neuze avel fall an ourgouill o tont ; da c’houeza er galoun, an den paour, evel eur vag a zo war ar mor hep rouenv na stur, a gerz gant an hent a sko war ar c’herrek, gant an hent a gas da goll. Sant Jakez a lavar ouc’h-penn ema atao an Aotrou-Doue oc’h astenn he zourn d’an den a zo izel he galoun hag o terc’hel penn oc’h an hini a zo c’houezet grant an ourgouill ; Doue a ve fae gant-han selaou he beden. An ourgouill a laka ar galoun da gaout c’hoant da veza kavet mad gant an dud ; an ourgouill a gar an enor hag al lorc’h.\n2. — Piou a ve evit lenn hep skrija gant spount ar pez a c’hoarvezaz gant Justin euz a urz sant Fransèz, o veza ne vougaz enn he galoun ar c’hoant en devoa da veza enoret gant an dud. Deuet e voa da veza ker santel, ma voe galvet da gaout an Tad Santel ar Pab, Eujèn pevare. Digemeret e voe gant-han gant enor ; ha goude poket d’ezhan, ar Pab a lakeaz anezhan da azeza enn he gichen. Justin dioc’h-tu, evit an enor bras-se, a zavaz kemend a ourgouill enn-han, ma lavaraz d’ezhan sant Iann Kapistran, pa voe distro : o vont ac’han e voac’h eun eal, o tont enn dro ez oc’h eun droug-spered. Ourgouill Justin a ieaz war gresk bemdez ; falvezout a reaz d’ezhan e vije great eur stad vraz anezhan, ha, war-benn an dro, e lazaz unan euz he vreudeur gant enn taol kountel. Goude dilèzel he urz, ez eaz da Naplez, hag eno e reaz kemend a dorfejou, ma varvaz hep sakramant e-kreiz ar chadennou. Ne d-eo ket eta heb abek e lavare eur servicher da Zoue : « Pa glever trouz ar gwez braz o koueza, evel ma voe gwechall goz Salomon, Tertullien ha re all a ioa lakeat, hag hi beo, sent gant an holl, ez eo anat n’ho devoa ket ar re-ze en em roet holl da Zoue, hag ez int kouezet, o veza ma voa an ourgouill o c’hwiri enn ho c’haloun. » Krenomp eta, ni tud keiz, krenomp rak-tal ma welomp o sevel enn hor c’haloun an distera c’hoant da veza karet hag enoret. Pa ra ar bed eur stad-bennag ac’hanomp, diwallomp na stagfe ouz hon ene netra a gement a lavar, rak neuze, siouaz d’e-omp ! he gomzou kaer a lakafe ac’hanomp marteze da vont da goll.\n3. — Diwallomp ive na vemp kintuz e-kever hon enor, da lavaret eo, na zalc’hfemp war gement-se re a stad ac’hanomp. Santez Thereza a lavare : « Piou-bennag a zo kizidik evel-se ne vezo birviken e gwirionez douget da draou ar spered. Kalz a dud a ia dindan an ursiou hag er c’houenchou, ha war ho meno a zo distag dioc’h holl draou ar bed ; n’int ket distag a-vad diout-ho ho-unan. Tud vad int evit ho gwelet, hag e-kreiz ho c’haloun ema atao e gor ar c’hoant ho deuz da Veza meulet evit pep tra a reont. Pa ne vezont meulet gant den e-bed, ec’h en em veulont ho-unan ; enn eur ger, bez’ e fell d’ezho e vent kavet kalz gwelloc’h eget ar re fall, Dioc’h-tu ma krog an teodou da flemma anezho eun draik, dioc’h-tu int nèc’het hag e tilezont ar gommunion hag ar pedennou, ha neuze n’ho deuz peoc’h nag ehan e-bed, ken a vezont adarre deuet mad grant an dud. Ne d-eo ket evel-se eo a ra ar re a gar Doue gant eur gwir garantez, rak ouc’h-penn ma pellaont dioc’h kement tra a denn war-n-ezho meuleudiou ar bed, ar meuleudiou-ze a ra poan d’ezho, ha nemet pa vezont disprizet, neuze hep-ken eo e vezont laouen.\n4. — « Ne d-oun netra, eme zant Fransèz Asiz, nemet ar pez ma ’z mm dirak Doue. » Ha petra dalvez d’an den beza karet, meulet hag enoret gant tud all evel d-han, mar d-eo disprizet gant Doue ? Pe forz zo d’e-omp-ni hag e vemp disprizet ha kaseet gant ar bed, mar d-omp karet gant Doue ? Meuleudiou an dud n’int ket evit lamet diwar-n-omp pouez hor pèc’hejou nag ar boan a zo dleet d’ezho, nag ho dismeganz ive ne gemero ket ar pez a zo dleet d’e-omp evit hor madoberou. « N’euz forz e-bed, eme zantez Thereza, pe ni a zo tamallet ha disprizet gant an dud, mar d-omp mad ha dibèc’h a ziraz-hoc’h-hu, o va Doue ! » Ar zent n’ho devoa ket brasoc’h c’hoant eget beza dianavezet ha disprizet. Hag eur c’holl braz eo d’e-omp-ni e ve kavet eun abek-bennag enn-omp gant an dud ? Pep den a ve red d’ezhan en em damall he-unan, rak bez’ e tleomp gouzout er-vad ez omp tud fall ; evit petra eta hor be-ni c’hoant goude da veza kavet mad gant ar re all ?\n5. — Beva e kuz ha distro diouz ar bed a dalvez kalz a-vad d’ar re a fell d’ezho karet Jezus a wir-galoun. Jezus he-unan a zo bet ar skouer evit-se. Epad tregont vloaz ez eo bet dianavezet e ti eur c’halvez. Ar zent ive, evit miret na vijent enoret gant an dud, a zo bet eat da choum enn dezerchou. Sant Visant a Baol a lavare : « Ar c’hoant hor beuz e ve komzet mad ac’hanomp, e ve meulet hor buez hag e ve lavaret e reomp mad peb tra, ar c’hoant-se a zo eun dra ker fall, ma laka ac’hanomp da ankounac’haat hon Doue, ma stlabez kement vad a reomp ha ma vir ouz-omp da gerzet êeun gant hent an nev.\n6. — Mar fell d’e-omp eta lakaat karantez Jezus-Krist da greski enn hor c’haloun, ez eo red d’e-omp mouga ar garantez hor beuz ouz-omp hon-unan. Ha penaos, a lavaro unan-bennag ? Selaouomp santez Mari Madalen a Bazzi : « Ar c’hoant en deuz an den da veza karet hag enoret gant an dud, ar c’hoant-se a zo beo-buezek, emez-hi, epad ma vez an den kavet mad gant ar re all, maro-mik eo a-vad pa ’z a an den da guzet evit ma vezo dianavezet gant an holl. » Keid eta ha ma vezo an den beo, me lavar, keid ha ma vezo douget he galoun da garet ar bed, birviken ne vezo gwir zervicher da Zoue. 7. — Mar fell d’e-omp beza kavet mad dirak Doue, ez eo red e vresemp gant hon treid war gement tra a zoug ac’hanomp da glask plijout d’ar re all, ha dreist holl war ar c’hoant hor beuz da lakaat an dud dindan hon dalc’h. Santez Thereza a ioa gwelloc’h gant-hi gwelet an tan-gwall o tevi he c’houent hag oc’h he dèvi he-unan gant he holl leanezed, kent eget gwelet ar c’hoant milliget-se o vont diabarz eur galoun hep-ken. Lavaret a rea e kave gwell e vije kaset kuit euz he c’houent, pe dalc’het kloz ha dastumet evit mad eul leanez hag e divije c’hoant da veza lakeat da ren ar re all. Santez Mari Madalen a Bazzi a lavare ive beza lakeat er renk izela ha kaout aoun da veza kavet gwelloc’h eget ar re all, a zo an enor a dle kaout eun ene a gar Doue. Ar pez a dle c’hoantaat peb ene mad, eo kaout eur galoun izeloc’h evit peb-unan, hervez komzou an Abostol sant Paol : Bezit, eme-z-han, dreist an holl dre eur galoun izel ; enn eur ger, an hini a gar Doue, ne dle klask netra nemet Doue hep-ken.\nVa Jezus, roït d’in c’hoant da blijout d’e-hoc’h ha grit ma teuin da ankounac’haat an holl ha me ive va-unan : Ha petra dalvesfe d’in e ven karet gant ar bed, ma n’oun ket karet gan-e-hoc’h-c’houi, holl garantez va ene ? O va Jezus, deuet oc’h war an douar evit gounit ar c’halounou. Ma n’oun-me ket eta evit rei va c’haloun d’e-hoc’h ac’hanoun va-unan, kemerit anezhi dre nerz ha kargit leun anezhi gant ho karantez. Arabad eo ez afen-me ken diouz-hoc’h ! Pèc’hi am beuz great, ha brema em beuz keuz em c’haloun, glac’har am beuz o sonjal em fèc’hejou ; ho karantez vraz-meurbed a dorr hep-ken nerz va anken, rak c’houi a zo atao digor ho kaloun evit dont da garet ar pèc’her paour a zistro ouz-hoc’h gant karantez. Va Zalver trugarezuz, holl garantez va ene, disprizet em beuz ac’hanoc’h ; evit brema ho karan muioc’h eget n’en em garan va-unan. D’e-hoc’h en em roan holl, n’em beuz ken c’hoant nemet d’ho karet ha da blijout d’e-hoc’h ; digemerit mad ar c’hoant-se, grit ma kresko bemdez ha ma vezo mouget gant-han em c’haloun holl c’hoantegèsiou an douar. Ker mad oc’h bet em c’hever, n’oun ket evit choum hep ho karet. Setu me ama, Aotrou va Doue, bez’ e fell d’in beza d’e-hoc’h hep-ken ha gouzanv, dre garantez ouz-hoc’h, kement tra a blijo gan-e-hoc’h, pa ’z oc’h maro war ar groaz dre garantez ouz-in. Bez’ e fell d’e-hoc’h e ven santel, hag ober a c’hellit ar pez a fell d’e-hoc’h ; enn-hoc’h ema va holl fisianz, hag enn-hoc’h-c’houi ive, Gwerc’hez Vari, mamm va Doue, astennit bepred ho tourn d’am harpa endra vezin war an douar.\nAdtapet diwar « https://br.wikisource.org/w/index.php?title=Dekved_kentel&oldid=74831 »\nKemmoù diwezhañ degaset d'ar bajenn-mañ d'an 27 Gwe 2015, da 22:04.


Pajenn:Morvan - Buez ar Zent, 1894.djvu/834 - Wikimammenn\nPajenn:Morvan - Buez ar Zent, 1894.djvu/834\nann eiz a viz kerzu 1854 evit dougen ar zetans a c’hortozet euz he berz. Enn deiz-se e kanaz he-unan ann offerenn, ha goude ann Aviel e lennaz, gant eur vouez krenv ha freaz, ar pez a zo ama varlerc’h, dirak ar gardinaled hag ann eskibien a ioa enn dro d’ezho : ar re-ma a ioa eunn daou c’hant bennag anezho.\nAr Verc’hez Vari a zo euruz abalamour m’eo bet konsevet heb pec’hed ; mes eurusoc’h eo c’hoaz abalamour n’e deuz biskoaz great ann distera pec’hed epad he buez. Evidomp-ni eo eur goall dra beza bet konsevet ha beza ganet e stad a bec’hed ; mes kalz goasoc’h tra eo c’hoaz evidomp beza offanset Doue ken aliez dre hor bolontez hon-unan. Mar d-oump ganet e stad a bec’hed, poaniomp da vihana da veva bepred e stad a c’hras ; rak, ma ne vevomp ket e stad a c’hras, emaomp e riskl da vervel ive e stad a bec’hed, ha ma varvomp e stad a bec’hed marvel, setu ann ifern digor eviti hon lonka.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/834&oldid=138083 »


Degemer al lec’hienn > C’hoariva > Keloù > Faltazi radio war-eeun gant Teatr Piba\nEvit ar wech kentañ e brezhoneg eo bet skignet war-eeun un abadenn faltazi evit ar radio.\n60 den bennak a oa deuet evit an dro.\nRoet e oa bet d’an arvestourien da glevout "Ar maezioù" ur pezh-c’hoari troet gant Mich Beyer diwar "The country" gant Martin Crimp.\nMet da welout a oa ivez war leurenn an Artemuz. Ur gwir arvest benn ar fin !\nPep tra a oa gwelet war al leurenn gant ar publik :\nTu porzh (tu kleiz) :\nAn 3 zeknisian (Jean-Marie Ollivier, Gwenolé Peaudecerf, Gaël Hélary) a rae war dro an teknik hag ar skignañ.\nAl leurenner "mut" (Thomas Cloarec) a rene pep tra evel ur "penn laz-seniñ" gant jestroù ha sinoù d’an dud er jeu war al leurenn.\nPaotr an trouzioù (Javier Marin Leyton). Iskiz e oa gwelout penaos eñ a rae trouzioù : kerzhout gant botoù disheñvel hervez ar pazioù a oa ret dezhañ reiñ da glevout, evañ, troc’hañ-didroc’hañ paper gant sisailhoù, trouzioù gant orjalenn ur pellgomz hag all...\nAn tri c’homedian (Loeiza Beauvir, Marion Gwen ha Tony Foricheur) : er jeu penn-da-benn dirak o mikroioù o tostaat pe o pellaat diouto hervez an ezhommoù.\nTu liorzh (tu dehoù) :\nAr soner (Jérôme Kerihuel), azezet war al leurenn gant ur bern binviji evit plantañ aergelc’h senennoù ar pezh.\nAketus ha didrous e oa an arvestourien pep hini gant un tokarn war e zivskouarn evit bezañ soubet er pezh da vat.\nAr raktres-mañ zo bet sikouret gant ar FALB-Rannvro Breizh ha skignet war eeun war gwagennoù radioioù lec’hel. Radio Kerne a oa e penn an traoù evit ar skignañ.\nUn taol kaer. Michañs e vo graet abadennoù faltazi radio ar seurt-se en dazont.\nMa n’ho peus ket bet tro da selaou an abadenn-mañ war-eeun n’eo ket re ziwezhat kit amañ evit he selaou.


Pajenn:Sales - Introduction d’ar Vuez devot.djvu/93 - Wikimammenn\nPajenn:Sales - Introduction d’ar Vuez devot.djvu/93\ndre an nor-se. Rac toudememes ec’his na ouffemp quet en em velet er sclacen eus a ur mellezour, nemet lequeat e ve stean pe bloum ountàn adrèn, ne ouifemp quet ive contempli ervat an divinite endra emaomp er bet-mâ, ma na vise en em unisset gant an humanite sacr eus hor Salver, peveus a hini ar vuez hac ar maro eo an objet ar c’honvenapla, ar joaiussa hac ar profitapla a ouffemp da choas evit hor meditation ordinal. Ne de quet hep sujet eo en em c’halv hor Salver ar Bara disquennet eus an Eê ; rac evel ma tle ar bara beza debret gant peb-seurt bouet all, evelse ivez e tle hor Salver beza meditet, consideret hac enclasquet en hon oll oræsonou hac en hon oll actionou. E vuez hac e varo a so bet disposet ha distribuet e naouspet seurt pouent gant cals a Autoret, evit servichout da veditation.\n3. Impligit bemdez er Veditation-se un heur abarz ho lein, ha mar gu’illit, evel ma viot savet, abalamour ma vez neuse ho speret nebeutoc’h ambarasset, ha ma vez frescoc’h goude ar repos eus an nos, na liquit quet ivez ouzpen un heur da vedita nemet ho Tad spirituel en lavarre deoch expressamant.\n4. Mar gu’illit ober an exerciç-se ebars en Ilis, ha chui da gaout eno aoualc’h a repos en ho speret, e Vezo eas ha commod bras deoc’h ; rac ne vezo nicun, na Tad na Mam, na Pried, na bugale na re-all a gue-\nAdtapet diwar « https://br.wikisource.org/w/index.php?title=Pajenn:Sales_-_Introduction_d’ar_Vuez_devot.djvu/93&oldid=118359 »


Buhez ar Zent. pages 261, 262, 263. Encyclopédie Marikavel.\npages 261, 262, 263\nAr Verc'h eürus Juliana\nLeanez (1192-1258) Dîazezourez Goueliou ar Zakramant\nKlevet an oferen ha tostât ouz an dôl zantel, setu ar pez a c'houlenn, dreist-oll, Hon Zalver Jezuz-Krist digant ar gristenien, hag epad meur a gant vla, an Iliz ne gemeras doare-all ebet da enori Sakramant an Oter, meulet ra vezo.\nEn trizekvet kantved, Doue, o welet e yenae kalonou an dud en e genver, a roas da anaout d'eul leanez eus hospital Mene-Kornilhon, e-tal Liej, an ezom a oa da zevel eur gouel en enor d'ar Zakramant. Juliana oa hano al leanez-ze; ganet er bla 1192, en em gave en penn manati Mene-Kornilhon, er bla 1230.\nA-viskoaz oa bet devot da Jezuz-Krist en Zakramant an Oter; adalek he c'houezek vla, bep gwech m'en em dôle da bedi, e krede gwelet al loar en he c'hann, gant eur c'hoch enni.\nRoët e oe da anaout d'ezi e verke al loar-ze an Iliz; ar c'hoch a oa enni a verke e vanke, etouez holl goueliou an Iliz, unan en enor d'ar Zakramant, ouspen hini ar Yaou-Gamblid a goll e liou etouez tristidigez ar zun zantel.\nEskob Liej, an ôtrou Robert de Torote, goude bezan laket seiz den gouiziek, en o fenn Jakez Pantaleon, au hini a dlee bezan divezatoc'h ar pab Urban IV, da studian mennoz ha lavariou al leanez santel, ha bezan klevet o ali, a c'hourc'hemennas, er bla 1246, ma vije grêt en e eskopti Gouel Korf-Krist, d'ar yaou war-lerc'h sul an Dreinded. Ar c'hentan gouel en enor d'ar Zakramant a oe grêt eta en Liej, er bla war-lerc'h (1247).\nMeur a hini a gavas da lavaret war an neventi-ze; Juliana, kemeret gant eleiz evit eun hunvreerez, a oe ken gwall-gaset ma renkas kemer an tec'h. Mervel a reas, d'ar 5 a viz ebrel 1258, he daoulagad o paran war ar Zakramant, meulet ra vezo.\nUnan eus he mignonezed, eus Liej evelti, he hano Eva, eo a beurachuas he labour. Pa bignas Urban IV war Gador sant Per, e c'houlennas outan ober, dre an Iliz a-bez, gouel ar Zakramant. Ar pab a gemere e amzer. Eur mirakl c'hoarvezet en Bolsena a reas d'ezan mont war rôk. Eur beleg a oa eno hag en devoa poan o kredi e c'helle ar bara hag ar gwin trei en korf hag en gwad Jezuz-Krist. Eun devez, d'ar gourreou, ar gwad a redas eus an hosti wenn hag a ruzias al lienen.\nUrban IV, a oa neuze en Orvieto, a yeas gant e gardinaled, betek Bolsena, evit gwelet ar burzud. D'an 8 a viz gwengolo, al lizer Transiturus a c'hourc'hemennas ober Gouel Korf-Krist dre an Iliz a-bez. An doktor sant Thomas, karget gant ar pab, a lakas e holl galon hag e holl spered da zevel ofis hag oferen ar gouel-ze; mes kement a vrezeliou a oa neuze dre ar bed, ma ne oe ket heuilhet gourc'hemen Urban IV dustu na dre holl. Klemant V, er bla 1311, hen embannas en Vienn, evit an eil gwech, dirak rouaned Frans, Bro-Zôz hag Aragon.\nAr pab Yan XXII a c'hourc'hemennas ma vije grêt ar gouel neve, gant eun eizved, ha ma vije douget ar Zakramant en prosesion (1318.)\nHon ene 'n eus ezom eus eur vagadurez deut eus an nenv\nKement a vev a c'houlenn magadurez evit chom beo.\nEndro d'imp e kavomp eleiz a dreo divue; treo ha ne finvont nemet pa vezont finvet; treo ha ne greskont nemet pa vezont berniet. Mes krouadurien beo a zo ive, hag an douar zoken, kouls lavaret, n'eo nemet eun dôl divent hag a zo berade eur bern krouadurien bodet o tibri endro d'ezi : «Debret hag evet, en em grenvaet hag en em laouennaet,» a lavar Doue d'eze, ha bemde e pipont o zamm hag e tapont o lomm, pep-hini o kerner ar pez a zo diouz e zoare.\nAr blanten hag an aneval a azez ouz tol vras ar bed hag a gemer diwarni evit stumman, harpan, miret ha kreski o c'horfou, ar pez a zo diouz o doare : an dra-ze eo ar gommunion evite.\nAn den, roue ar grouadurien, ne ra ket dishenvel diouz ar grouadurien veo a zo dindannan. Aneval, dre eun darn anezan, e stumrn, e harp, e vir hag e kresk e gorf, dre ar vagadurez a gemer en korf e vamm, er parkeier, en kig al loened danv ha goue a gav war e hent, hag a zo krouet abalamour d'ezan. Ha seul-vui e kommuni evel m'eo dleet, na re, na re nebeut, gant an treo boedek a zo endro d'ezan, ha seul yac'hoc'h ha seul krenvoc'h eo en e gorf, seul anevaloc'h, kouls lavaret !\nKrouadur distag diouz an douar ha diouz ar maro, dre o ene speredek, an den a vag an darn-all-ze anezan o rei d'ezi treo gwir, treo kaer, treo mat, ha seul-vui e kemer an treo-ze, seul-vui e kommuni gante, ha seul lemmoc'h eo e spered, seul glanoc'h eo e galon, seul denoc'h eo !\nMa ne vije bet an den nemet eun den, ha netra ken, ne vije ket ezom magadurez-all ebet ouspen. Mes Doue, en eur groui ac'hanomp, en deus hon c 'hrouet gant kement a garante, m'en deus silet ennomp e natur, abalamour d'imp da c'hellout mont, goude ar vue-man, d'e welet en e sked, ha nan hepken en e skeud, tâl ouz tâl, evel m'eman.\nDoue, en eur groui ac'hanomp, en deus krouet ac'hanomp gant kement a garante, m'en deus grêt ac'hanomp n'eo ket tud hepken, mes doueed, bugale d'ezan :\nBiken n'hon dije gortozet kemend-all eus e beurz ;\nBiken n'hon dije goulennet kemend-all digantan ;\nHa panevet en deus komzet, biken n'hon dije kredet kemend-all.\nHa p'eman an treo evelse, petra c'hell magan an natur Doue a dle bezan ennomp ?\n- Al lez ar muian livriz hag ar mel an teneran ne vagfont biken nemet an natur aneval.\n- An treo gwiran, kaeran ha gwellan a c'hell diwan en hon ene, ne vagfont biken nemet hon natur speredek.\n- An natur Doue a zo ennomp. Doue e-unan a c'hell he magan; n'eus nemetan !


Jean-Louis Rolland | Becedia\nE Trebrivan e oa bet ganet e 1904 Jean-Louis Rolland, mab d’ur miliner. Digant e amezeg, ar gwiader Iwan ar Floc’h, en doa desket e-tro 1919 ur c’hant kontadenn bennak, marvailhoù meur ar braz anezho, ha krog e voe da gontañ anezho e-unan goude marv hennezh e 1925. Ar pezh a reas betek 1937, pa ’z eas kuit eus Trebrivan evit mont da Vael-Karaez. Da c’houde ez eas da Gergrist-Moeloù da chom, a-raok mont da ospital ar re gozh e Karaez e 1977. A-benn neuze n’en deveze ket tro da gontañ ken, kent ma teuas d’e welet, evit e atersiñ hag enrollañ e vouezh, ur maread a dud bet sachet o evezh gant an teñzor marvailhoù a ouie kontañ : Jean-Claude Léon, Jeff Philippe, Albert Trévidic, Yann-Ber Duval, Mikael Madeg, Goulc’hen Kervella, Donatien Laurent, ha reoù all c’hoazh. Ha pep hini da vroudañ anezhañ da gaout soñj en-dro eus e gontadennoù. Adkavout a reas lod anezho, ha dre ma oa deuet meiz dezhañ eus o zalvoudegezh en em lakaas d’o c’houchañ dre skrid war kaieroù brezhonek ha gallek, ha d’o bizskrivañ zoken ! Souezhus penaos en doa reizhet e spered evit o eñvoriñ, ha prizius e desteni diwar-bouez arz dre gomz ar c’honter. Ideet e oa bet gantañ zoken un orin d’ar c’hontadennoù, hag iskis e oa penaos e tenne homañ da hini ar Mil nozvezh hag unan. Marvet eo e 1985, ha chomet ez eus war e lerc’h ul lod mat a istorioù enrollet dre gomz, dornskrivet pe bizskrivet, bet roet gantañ d’ar re a zeue d’e welet, hag ivez kontadennoù bet embannet war kelaouennoù liesseurt.


Journal de Renaud Camus, mardi 8 janvier 2019\ncréée le mercredi 9 janvier 2019, 11 h 52\nmodifiée le mercredi 9 janvier 2019, 11 h 59Plieux, mardi 8 janvier 2019, une heure du matin. J’ai eu ce matin la visite impromptue d’une dame très distinguée, de la même génération que ~~~~ (~~~~~ ~~ ~~~~~ ~~~~~~~~ ~~~~ ~~~~~ ~~~~~~~ ~~~~ ~~~ ~~~~~ ~~~~~~), ~~~~ ~~~~~~~ m’exprimer son intention ~~~ ~~~~~~ ~~~~ ~~~~~~~~~~ ~~~ ~~~~~~~ ~~~~ “~~~~~~~~~~~~ ~~~~~ ~~~ ~~~~~~~”, ~~~~~ ~~~~~ ~~~~~~~~, ~~~~~~~~~~~~, ~~~~ ~~’~~~~~~ ~~~~~~~~~~ — ~~’~~~ ~~~~ ~~~~~~~ ~~~ ~~~ ~~~~~~~~~~ ~~~~~ ~~~~~~~~~ Dellinger, qui est ~~~~~ ~~~~~~~~ ~~~~~~~~ ~~~~~ ~~~ ~~~~~~~.\nChaque ~~~~~ ~~~’~~~ ~~~~~~~~~~ ~~~~ ~~~~~~~~~~ ~~~~ ~~~~~~~~ ~~~~~~~ ~~~~~~~~ ~~~~~~ ~~~ ~~~~~, ~~~ ~~~ ~~~~~ ~~~~~~~ ~~~~ ~~~~~~~-~~~~~~~ ~~~~~ ~~~~~, au moins, de ~~~~~~ ~~~~~~~~ ~~~~ ~~~~~~ ~~~~ ~~~~~~~. ~~~ ~~’~~ ~~~~ ~~~~~ ~~~ ~~’~~~~~~~~ ~~~~~~~~~~~ ~~~~ ~~~~~~~~~~, ~~~~~ ~~’~~~~~~~~~ ~~~ ~~~~~~ ~~~~, ~~~~ ~~~~~ ~~~~ ~~~~~~~~ ~~~~~ ~~~~~~~~~~ ~~~ peu, par rumeur ~~~ ~~~~ ~~~~-~~~~~. ~~~ “~~~~~~~~” ~~~~~~~~~ ~~’~~~~~~~~ ~~~~~~~ ~~~~~ ~~~~~~~~ ~~~~~ ~~~~~~~~~, ~~~~~ ~~~~~, ~~~’~~~ ~~’~~~~~ ~~’~~~ ~~~~~~~~ ~~~ ~~~~~~~~, ~~~~ ~~~~~~ ~~~~~ ~~~ ~~~~~~~~~. ~~~ ~~~~~~, puisque je m’intéresse ~~ ~~~ ~~~~~~~ ~~’~~~~~~~~~~, ~~’~~~~~~~ ~~~~~~~~~~ ~~ ~~~~~~ ~~’~~ ~~~~~ ~~~ ~~~ ~~~~~~ ~~~~~~ ~~~~~~ ~~~ ~~~~~~~~~~~ ~~~~ ~~~~ ~~~~~~~~~ ~~’~~~~~~ ~~~ ~~~~ ~~~~~~~~~~~ ~~’~~~~~~~~~~, ~~ ~~~~~~~~~~ de sa résidence. ~~~ ~~~~~~~~~~ ~~~ ~~~~~~~~~~~, ~~~~~~~~ ~~~ ~~~~~ ~~~~~ ~~’~~~ ~~~~~ ~~~~~~~ ~~~~~ ~~~~ ~~~~~~, ~~’~~~~~~~~ ~~~~ ~~~~~~~ ~~~ ~~’~~~~~~~~~~ ~~ ~~~~ ~~~~~~~~~~. ~~~~ ~~~~~~~~~~~~~~ ~~~~~~~~~~ “~~ ~~~ vie à la ~~~~~” ~~~~~~~~~ ~~~~~ ~~~~~~~~~~~~~ ~~~~ ~~~ ~~~ ~~~~~ ~~~~ ~~~~~~~~~ ~~~ ~~~~~~~, ~~~ ~~~~~~~ ~~~ ~~’~~~~~~~, ~~~ ~~~~~~~~~~~~~ ~~~~~~~~ ~~~ ~~~~~~~ (~~~ ~~~~ ~~~ ~~’~~~~~~~~ ~~~~ ~~~ vouloir se me ~~~~~~, ~~~~~ ~~~~ ~~~ ~~~~~~~~, ~~~ ~~~ ~~~~~~~~~~~~~~~~ ~~~~ ~~~~~ ~~~~~~~ ~~~~~~~~~). ~~~ ~~~~~~~~ ~~~~~~~~~, ~~~~~~ ~~~ ~~~~~ ~~~~~ ~~~~~~~~, ~~~~ ~~’~~~~ ~~~~~~ ~~~ ~~~~~~ ~~~~ journal depuis 2012. On ~~’~~~~~~~ ~~~~~, ~~~ ~~~ ~~~ ~~~~~~~~~, ~~~ ~~’~~~~~~ ~~~’~~~ ~~~~~ ~~~~~~~~~~~, ~~’~~~~~~. ~~~ ~~’~~~~~~ ~~~~~ ~~’~~~~~~~~~ ~~~ ~~~~ — ~~~ ~~~ ~~~~~~ ~~~ ~~~~~ ~~~~~ ~~~~~~~~ ~~~ fortune aux “Volontaires ~~~~~ ~~~ France”.\nQuelque ~~~~~~~~ ~~~’~~~ ~~~~~~~ ~~’~~~~~~~~, ~~’~~~~ ~~~~~~~~~ ~~~~~~~~ ~~~ ~~~~~~ ~~~~~ ~~’~~~~, ~~~ ~~~ ~~~~~ ~~~~~~~~ ~~’~~~~~~ ~~ ~~~~~~~~~-~~~~~ ~~~~~~~ — ~~ ~~~~~ ~~~~~ ~~~~ c’est plutôt cent ~~~~~~~ ~~~~~ degrés, ~~~ ~~~~~~~~, ~~~ même cent ~~~~~~~ vingt. ~~’~~~~~~~~ ~~~’~~~ ~~~ ~~~~ ~~~~~~~~~ ~~~~~ ~~~ ~~~ ~~~~~~, ~~~ ~~~~~~~~ ~~~ ~~~~~~~~~~ ~~~~~~, ~~~~~ ~~~~~, ~~~ ~~~ bizarrerie et de ~~’~~~~~~~~~~~~~ ~~~ ~~~~ “~~~~~~”. Inexactitude ~~~~ ~~’~~~~~~~~~ ~~~ ~~~~~~ ~~~~~ ~~~~~~~~~~~~, ~~~ ~~’~~~~~~~~~~~. ~~~~ ~~~~ ~~~~~ ~~~ ~~~~~~ ~~~~~~~ ~~~~ ~~~~ ~~~~~ (~~~~~~~~~~~~~ ~~~~~~~~~~~ ~~~~~~~~) ~~~~~~~ ~~~ vous, il est ~~ ~~~~ ~~~~~ ~~~~~~~~~ ~~~~ ~~~~~ ~~~ ~~~~~~ ~~~~~ ~~~~~~~~. ~~~ ~~’~~~ ~~~~ ~~~~~~~~~, ~~’~~~~~~~~ ~~~~ ~~~~ ~~~~~~~~~~~ ~~~~ ~~~~ ~~~ ~~~~ ~~~~~~~ ~~ ~~~~~~ ~~~~~~ ~~’~~~~~~~~~, à la longue, ~~~~~ ~~~ ~~~~~~ ~~~ ~~~~~~~, ~~~ ~~~~ ~~~~~~ ~~~~ ~~~~~~~~~~~, ~~~~ ~~~~~, ~~~~ ~~~~~~~ ~~~~~~~~~~ ~~~~~~~~~~~~~ (~~~ ~~~~~~ ~~ ~~~~~~~~~~~~). ~~~~~ ~~~ ~~’~~~ ~~~~ ~~~~~ ~~~~ ~~~~~~, comme c’est mon ~~~~, ~~~~ ~~~~~~~~~~~~ ~~~ ~~~~~~~~~~~ ~~~~ ~~~~~~~~~ ~~~~~~~~~ ~~~ ~~~~~~~~~~~~~~~ ~~~ ~~~~~~~~~ ~~~ ~~~~~~~~~~~~~~ ~~~~~~ ~~~~~ ; ~~~ ~~~ ~~’~~ ~~ ~~~~~~~ ~~~~~~~ ~~ ~~’~~~~~~~~~~ ~~~~ ~~~~~~~~ de baudruche qui ~~~~~~~~~ ~~~~~~ ~~~~~~~~~~~~~~~, ~~~ ~~~~~~~~~~~~~~, ~~~~~ ~~~~~~ ~~~~~~~~~ supposée.\nLa ~~~~~~~~~~, ~~’~~~~ ~~~~ ~~~~ ~~~~~ “~~~~~~~~ ~~~~~~~~” ~~~~~~~~~~~ ~~~ ~~~~~~~~ (~~~~~~~~) ~~~~~~~~~~~, ~~~ ~~~~~ ~~~~~~ ~~~~~ ~~~~~ ~~~~~~, la mécompréhension dont ~~~ ~~~~ ~~’~~~~~~. ~~~~~~ ~~~~ ~~~~~~~~~~ ~~~~~~~~~~~~~~ ~~~~~ ~~~~ ~~~ ~~~’~~~~ ~~~~~~~~~~~ ~~~~~~ ~~~~~ ~~~~ ~~~~~~~ ~~~~~ ~~~~~~~~~~~ ~~~ ~~~~~~~~, ~~~~~ ~~ ~~~~~~~~ ~~~~ ~~~~~~~~ ~~~~~~~~~ ~~~~~ après jour et ~~’~~~~~~ ~~~ ~~~~~~, ~~~~~~~~ ~~~ ~~~~~~~ ~~~ ~~~~~~~, ~~~ ~~~~~~~~~~~ ~~~ ~~~~~~~~~. ~~~~ ~~~~~~~~~~ ~~~~ ~~~~~~~ ~~~~~~ ~~~~~~~~~ ~~~ ~~~~ ~~~~ ~~~~~~~~~~~, ~~~~~ ~~~~ ~~~~~~~~ ~~~~~~~ ~~~~ lecteurs de leurs ~~~~~~~~~, ~~~ ~~~~ ~~~~~~~~~ ~~~~ ~~~~~~~~~ ~~~ ~~~~~~ ~~~~~~~~~, ~~~~~ ~~~~~~~~ ~~ ~~~~~~~~~~ ~~~~~~~ ~~~ ~~~~~~~~~~~~, ~~~~ ~~~~~ ~~~ ~~~~~~ ~~~ ~~~~~~~~~~, ~~~~~~~ ~~~~~~~~~~ ~~~ ~~~ ~~~~~ et vient les ~~~~~~~~ ~~~ ~~~~~~ ~~~~~~~. ~~~ ~~~ ~~~ ~~~~ ~~~~~ ~~~~ tribunaux…\nTous ~~~~ ~~~~~~~~~~~ ~~~~~ ~~~~~~~~~~ ~~~~~~~~~, ~~~ ~~~ ~~~~~ ~~~~~, ~~~~ ~~’~~~~~~~~~~~~~ ~~~~~~~~~~~, ~~~ ~~~~~~ ~~~ ~~~~~~~~~ intellectuel, l’hébétude organisée, ~~~ ~~~~~~~ ~~~~~~~~~~~~~~. ~~~~~~~~~ ~~~ ~~~~~ ~~~ ~~~~~~~~~~~~ ~~~~~ ~~~~~ ~~~ ~~~~~~~~ ~~~ phrase. ~~~~ ~~~ ~~~~~~~ ~~~~ ~~~~ ~~~~~, ~~~~ ~~~~~~~~~~~~ ~~~~~~ ~~~~ ~~~~ ~~~~~~~, ~~~ l’interprètent selon ce ~~~’~~~~ ~~~~~~~~ ~~~~~~~ ~~~ ~~~~~ — ~~~ ~~~~ ~~~~~ ~~~~~ ~~~~ ~~~~ ~~~~ ~~~~~, ~~~~~~~~~~~~~~. ~~~ ~~’~~~ ~~ ~~’~~~~~~~~~~~ ~~’~~~~~~~, ~~~~ exemple :\n« ~~~~~~~ ~~~ ~~~ “~~~~~~~~” ~~~ Grand Remplacement c’est ~~~~~~ ~~~~~~~ ~~~ ~~~ “~~~~~~~~” ~~~ ~~~ ~~~~~~~~~~~ ~~~~~~~~~~, ~~~ ~~~ “~~~~~~~~” ~~~ ~~~ ~~~~~~~~~ ~~~~~~~ ~~~~~~~~~ ~~~ ~~~ ~~~ “~~~~~~~~” ~~~~ ~~~~~~~~~ ~~ ~~~~ »,\n… ~~~ peut être sûr ~~~’~~~ ~~~ ~~~~ ~~~~~~~~~ ~~~~~~~~~ ~~~~~~~~~~~~ ~~~~ ~~~~~~~ ~~~~~~ ~~~~~~~~ ~~~~~ ~~~~ ~~~~~~ ~~~~~~~~~~ (~~~~) ~~~ ~~~~~ ~~~~ ~~~~~~~~ ~~~~ ~~~~~~~ ~~~~~~~~~~~~ ~~~~~~~~~~~~~~~ — ~~~ ~~~~~~ ~~~ suite…\nvoir l’entrée du mardi 8 janvier 2019 et son image dans Le Jour ni l’Heure


Accueil / À la Une / SUA. Mont pelloc’h gant an euzh\nClyde Dlugy-Belmont 21 juin 2018\nKrediñ a raed e oa bet gwelet pep tra gant melestradurezh Donald Trump en SUA, goude e afer gant Stormy Daniels, enklask Robet Mueller war e liammoù gant Rusia, an diouer a ober a-enep al lazhadegoù-armoù-tan er skolioù, met biskoazh n’eus bet kement a reuz ha pa zo bet gouezet e oa skrapet bugale diouzh o zud kar tamallet e oa dezho bezañ enbroidi er-maez eus al lezenn.\nKomañset e oa an afer gant diviz melestradurezh Trump, dindan urzhioù ar Prokulor Meur Jeff Sessions, ministr ar Justis, da harzañ an enbroidi er-maez eus al lezenn ha da gas anezho d’al lez-varn kastizel e-lec’h mont dirak al lez-varn keodedel e-giz ma veze graet a-raok. Ar pezh a glaske ober a oa digalonekaat an enbroidi da glask mont e SUA o tiskouez e vije kaletoc’h respont ar vestradurezh a-enep dezho. Divizet e oa bet chom hep ober diforc’h ebet gant ar familhoù. Ar pezh a zo e ranke ar pennadurezhioù toullbac’hañ an enbroidi tapet o tremen an harzoù diwar neuze met n’halle ket toullbac’hañ ar vugale gant o zud dre m’eo difennet gant ar gwir. Dispartiet ez eus bet 2342 enbroad yaouank diouzh o zud etre ar 5 a viz Mae hag an 9 a viz Even, ha kaset da greizennoù azderc’hel, e stalioù pe skolioù bet. Bugale ken yaouank ha 3 bloaz a zo bet dispartiet diouzh o zud, hep bezañ asur da welet o zud en-dro. Difennet e oa da implijidi ar c’hreizennoù azderc’hel frealziñ anezho. Reuz a zo bet er vro diwar neuze, reuz spontus zoken, etre ar bolitikourien, luskerien abadennoù tele doare Late Show, brudet-tre eno, betek gouarnerien Stadoù zo o deus galvet en-dro izili ar Ward Vroadel eus o Stad edo oc’h eveshaat an harzoù diwar goulenn ar Prezidant.\nDifennet kreñv eo bet an diviz gant melestradurezh Trump, betek Jeff Sessions o venegiñ ar Bibl evit difenn e bolitikerezh. A-benn ar fin eo bet trec’het Trump ha sinet en deus un urzh evit chom a-sav da doullbac’hañ bugale hep o zud. Hep lavarout petra a vo graet eus ar vugale a zo toullbac’het dija…\nPartager la publication "SUA. Mont pelloc’h gant an euzh"\nAmerica Amerika Bugale Children migrants Stadoù-Unanet trump United States\t2018-06-21\n> Clyde Dlugy-Belmont\nAprès des études de langue bretonne, Clyde a choisi d’enseigner tout en écrivant des ouvrages de fiction et des articles en langue bretonne dans diverses publication, dont Ya ! et Pobl Vreizh.


Buhez ar Sent/1912/Mac’harit, merzerez - Wikimammenn\nBuhez ar Sent/1912/Mac’harit, merzerez\n◄ Visant a Bôl Mac'harit Tenenan ►\nUgentvet devez a viz Gouere\nMac’harit a c’hanas en Antioch. En he c’havel e oa c’hoaz pa varvas he mamm. He zad, Edisius, e oa beleg bras an doueou fôz, a roas anezi d’eur vagerez. Houman a oa eur gristenez vat.\nTol a reas plê, evel eur vamm, ouz korf ar verc’hig, mes gwelloc’h c’hoaz ouz he ene.\nHadan reas sklerijen ar fe en he spered ha lakat a reas karante Doue da ziwan en he c’halon.\nMac’harit a selaoue hag a gomprene he magerez, ha pa deuas skiant d’ezi, e c’houlennas bezan badezet.\nEn he fedennou, e lavare da Zoue e chomje bepred gwerc’hez hag e vije laouen o rei he bue evel testeni eus he c’harante evitan.\nHe zad ne zaleas ket da c’houzout e oa badezet e verc’h ; ober a reas d’ezi dont d’ar gêr raktal, hag e lavaras d’ezi, droug ennan :\n— Red eo d’it lezel a-goste ar Jezuz-ze a bedez, trei kein dioustu d’e greden ha kinnig ezans d’an doueou : ahendall ne vezin mui da dad, mes da vourreo !\n— N’eus forz petra refet d’in, eme Vac’harit kerkent, ho merc’h e vezin bepred, ha bepred ho karin hag ho toujin evel ma zad ; mes daoust d’ar poaniou skrijusan, ne zilezin biken lezen Jezuz ha ne adorin nemet ar gwir Doue, en deus grêt a netra an nenv hag an douar.\nEur respont ken kaer, elec’h digeri daoulagad he zad, ne reas nemet e gounnari muioc’h-mui. Rei a reas urz d’he stlepel e-touez ar sklavourezed, d’he magan evelte, ha d’he lakat d’ober al labouriou diêsan, hep true ebet ouz he yaouankiz.\nMac’harit a veze bepred laouen ouz ar re a oa war he zro, ha henvel oa ouz eun êl diskennet eus an nenv.\nHe labour a veze bepred grêt mat.\nKoulskoude, an tad digalon ne gave ket e oa awalc’h c’hoaz ; lemel a reas digant e verc’h he dilhajou kaeran ha, gwisket evel eur baourez, e kase anezi da ziwall al loened, n’eus forz peseurt amzer a rê.\nEun devez e oa gant e chatal en kichen an hent bras, pa dremenas dre eno ar gouarner Olibrius. O welet he gened dispar hag he dremm kaer evel eur rozen, n’hallas ket miret da c’houlenn outi he hano :\n— Merc’h on da Edisius, eme Vac’harit ; en Antioch on ganet, ha badezet on.\nAr gouarner a c’hourc’hemennas he digas d’e lez.\nAn de war-lerc’h e klaskas he zouellan :\n— Kaer ho pezo, emezan d’ezi, lavaret ez oc’h badezet, ar zonj-ze a yelo hepdale eus ho spered, rak me fell d’in ho timezi, ha rei d’ec’h eleiz a enoriou hag a vadou.\nOtrou, a respontas Mac’harit, komz a ret eus dimeziou, mes ma eured me a zo grêt pell a zo ; abaoue ma badeziant ne glaskan nemet eun dra : plijout da Zoue.\n— Lezet an treo-ze a-goste, ma merc’h ; n’eo ket evit difenn ho kreden oc’h deut aman, mes evit bezan ma fried, ha ma ne zentet ket, e vefet skourjezet en eun doare spontus.\n— Gortoz a ran, ha prest on, eme ar plac’h kalonek ; fianz am eus da vezan trec’h d’hoc’h holl boaniou, gant gras Doue. Hen eo en deus grêt ma c’horf ha ma ine, hag ar c’halloud ho peus warnon a zo bet roët d’ec’h gantan.\nOlibrius a yeas droug bras ennan hag a c’hourc’hemennas dispenn korf ar plac’h yaouank gant ivinou houarn, ken e redje ar gwad.\nKalz eus ar re a zelle o devoa true outi. Olibrius hepken, dallet gant ar gounnar, o welet ne oa ket maro c’hoaz, a reas he stlepel er prizon.\nEno, an drouk-spered a reas ar pez a oa en e c’halloud evit he spontan hag he lakat da bec’hi.\nLavaret a rêr en em ziskouezas d’ezi evel eun aerouant euzus, hag a oa o vont d’he lonkan.\nAr zantez a zavas he daoulagad etrezek an nenv, a reas sin ar groaz, hag an diaoul dic’halloud a dec’has en eur yudal.\nDoue n’he dilezas ket ; en eun tôl krenn, eur sklerijen lintrus a gargas ar prizon. An nenv a zeblante bezan digor hag an ele a c’halve ar verzerez. Eun niver bras a dud, o welet eur seurt burzud, a oe gonezet d’ar fe gristen ; mes Olibrius, dre ne gave ket e varve buhan awalc’h ar verzerez, a reas he dibennan, war-dro ar bla 253.\nHe c’horf a oe sebeliet en Antioch. Divezatoc’h, he relegou a oe rannet ha kaset du-man, du-hont ; darn aneze zo miret en Sant-Jermen, en Pariz, en Troa, en Abbevill hag en Andrelek, en kichen Bruxell.\n« Bezet fur en ho tibri hag en hoc’h evan. eme sant Per, ha tôlet evez, rak an diaoul, hoc’h enebour, a zo o trei hag o tistrei a bep tu d’ec’h ; yudal a ra, evel eul leon, ha klask a ra unan bennak hag a c’hallo da lonkan.\n» Enebet outan ha chomet start en ho fe. »\nDoue en deus chadennet mat an drouk-spered ; kaer en devo yudal, n’hallo biken ober droug d’imp, ma ne dostaomp ket re outan.\nAdtapet diwar « https://br.wikisource.org/w/index.php?title=Buhez_ar_Sent/1912/Mac’harit,_merzerez&oldid=44147 »\nKemmoù diwezhañ degaset d'ar bajenn-mañ d'an 2 Her 2012, da 08:09.


Beatrice d’Este - Wikipedia\n(Adkaset eus Beatrice d'Este)\nUr bajenn disheñvelout anvioù-tud eo homañ, da lavarout eo ur roll anvioù-tud ha pennadoù hag a zo kar a dost pe a bell. Ma'z oc'h degouezhet er bajenn-mañ dre ul liamm diabarzh e c'hallit kemm al liamm er pennad-se evit ma kaso war-eeun d'ar bajenn a glaskit tizhout.\nBeatrice d'Este zo bet anv meur a vaouez eus an Tiegezh Este :\n1 XIvet kantved\n2 XIIIvet kantved\n3 XIVvet kantved\n4 XVvet kantved\n5 XVIIvet kantved\n6 XVIIIvet kantved\n7 XIXvet kantved\n10 Traoù all\n11 Pennad kar\nBeatrice d'Este (war-dro 1085-28 a viz Mae 1108), dimezet en 1105\nBeatrice Iañ d'Este (1192-10 a viz Mae 1226), abadez, merc'h da Azzo VI d'Este, markiz Ancona, kont Loreto, aotrou Ferrara, Padova ha Verona, ha da Alix d'Antioche; lidet evel gwenvidigez d'an 10 a viz Mae.\nBeatrice d'Este (1215-1245), rouanez Hungaria; merc'h da Aldobrandino Iañ d'Este (1190-1215), aotrou Ferrara, markiz Verona; gwreg da András II, roue Hungaria ha Kroatia;\nBeatrice d'Este (gwenvidigez) (war-dro 1226-18 a viz Genver 1262), leanez ha gwenvidigez, lidet d'an 18 a viz Genver.\nBeatrice d'Este (1268-1334), merc'h da Obbizzo II d'Este, aotrou Ferrara, Modena ha Reggio Emilia; div wech e timezas:\nda Ugolino Visconti, eus Pisa, lesanvet Nino, barner Gallura,\nen 1300, da Galeazzo Iañ Visconti, aotrou Milano, ha goude dug Milano;\nBeatrice d'Este (NC), merc'h da Obizzo III d'Este, aotrou Modena ha Ferrara ha da Giacoma Pepoli pe Lippa Ariosto, a zimezas en 1365 da Waldemar Iañ, Priñs von Anhalt-Zerbst\nBeatrice d'Este (1427-NC), merc'h da Niccolò III d'Este, aotrou Ferrara ha Modena ha da Ricciarda di Saluzzo, dimezet en 1448 da Niccolo di Correggio,\nBeatrice d'Este (1475-1497), merc'h da Ercole Iañ d'Este, dug Ferrara, Modena ha Reggio Emilia, ha da Eleonora di Napoli (1450-1493); dimeziñ a eure en 1491 da Ludovico Sforza, lesanvet il Moro, dug Milano.\nAnna Beatrice d'Este (1626-1690) - , priñsez eus Modena;\nMaria Beatrice d'Este (1750-1829) - dugez Massa ha priñsez Carrara\nMaria Beatrix von Österreich-Este (1824-1906)\nMaria Beatrice d'Este (1750-1829), taolennet gant Francesco Corneliani.\nMaria Beatrix von Österreich-Este\nBeatrice d'Este zo ur film italian eus 1912, gant Ugo Falena hag Augusto Genina, diwar-benn Beatrice, merc'h Obizzo II;\nBeatrice d'Este, embregerezh italian a ra dilhad ha bravigoù Castellanza.\nLe Bal de Béatrice d'Este, barrez e 1907, gant Reynaldo Hahn.\nAdtapet diwar « https://br.wikipedia.org/w/index.php?title=Beatrice_d’Este&oldid=1951515 »\nKemm diwezhañ d'an 15 C'hwe 2022 da 07:58\nKemmoù diwezhañ degaset d'ar bajenn-mañ d'an 15 C'hwe 2022, da 07:58.


brezhoneg – Page 2 – Barr-Avel\nDaoust hag-eñ eo Amerika ur Republik Vananezel bremañ ?\nDilennadeg prezidant ar Stadoù-Unanet eo ar bloaz-mañ etre ar Strollad Republikan ha Strollad ar Republik Vananezel, gwechall-gozh anvet Strollad Demokratour. Ha p’emaon o skrivañ an dra-se, emañ an Demokrated o klask distrujañ demokratelezh Amerika peogwir int bet disouezhet ur wech c’hoazh gant ar bobl. Deuet eo an trec’h gant Donald Trump ha ma’z eus bet tapet muioc’h a vouezhioù gant Biden, n’eo nemet peogwir en … Continuer de lire Daoust hag-eñ eo Amerika ur Republik Vananezel bremañ ?\nNeven Ar Ruz 19 novembre 2020 Laisser un commentaire\nUr vro dispar dre he c’haerder ‘deus roet deomp an deiz. He stumm eo kentañ stumm-bro a welas hon daoulagad a vugel hag a zo, dre-se, ker d’hor c’halon. Pep den a gar ar vro e pehini eo ganet, e pehini e reas e gammedoù kentañ, e pehini e tremenas deizioù kentañ e vugaleaj. Breizh-Izel, muioc’h eget pep bro, a zo karet gant he mibien. … Continuer de lire « Hêrezh hon tadoù : ar Vro » gant Telen Aber (1919)\nNeven Ar Ruz 25 octobre 2020 13 novembre 2020 Laisser un commentaire


Pajenn:Morvan - Buez ar Zent, 1894.djvu/791 - Wikimammenn\nPajenn:Morvan - Buez ar Zent, 1894.djvu/791\n21 a viz Du\nheur da vont da gana Matinezou d’ar chapel, ar venac’h all euz ar gouent a jomaz holl kousket dre eunn taol euz a Brovidans Doue. Mes Felis a zihunaz hag a ieaz d’ar chapel hervez he gustum, petra bennag m’oa dija koz ha kabac’h. O burzud ! enn eur erruout eno, e velaz ar Verc’hez e kreiz ar c’heur, ganthi sae venn Urs ann Dreinded, hag en dro d’ezhi, eur vandenn elez guisket ive e guenn. Ar Zant a gemeraz he blas etouez ar re-ma, hag ar Verc’hez o veza roet ann ton, ann elez, Felis hag hi a ganaz ann offis penn-da-benn epad m’edo ar venac’h all enn ho guele.\nSant Felis a varvaz e peoc’h d’ar 4 a viz du euz ar bloaz 1212, oajet a bemp bloaz ha pevar-ugent ha seiz miz.\nMar fell d’ehoc’h mervel e peoc’h evel ar Zent, e renkit ive beza aketuz eveldho da zervicha Doue epad ho puez. Ar maro a zo dous evit ann dud just abalamour ma tigor d’ezho dor ar baradoz. Mes peger spountuz n’eo ket evit ar bec’herien, evit ar re n’o deuz great nemed offansi Doue epad ho buez ! Ar re-ma ne velont neuze dirazho nemed puns ann ifern prest d’ho lounka.\nPa zellomp ouz ann daou blas-ze a roi, unan pe unan anezho, digemer d’eomp evit ato, neuze n’on euz mui kement a joa ouz ar pec’hed na kement a aoun rak ar binijenn.\nAdtapet diwar « https://br.wikisource.org/w/index.php?title=Pajenn:Morvan_-_Buez_ar_Zent,_1894.djvu/791&oldid=138035 »


Francesco Iañ Sforza - Wikipedia\nFrancesco Iañ Sforza\nUr pennad Francesco Sforza zo ivez.\nFrancesco Sforza ( 1401-1466), a oa condottiero er c'h-Quattrocento. Dont a reas da vout dug Milano war-lerc'h marvet an dug Filippo Maria Visconti e 1447, pa zimezas da Bianca Maria Visconti, pennhêrez, war-lerc'h dibenn ar Republik Ambrozian (1447-1450).\nFrancesco Sforza, dug Milano.\nGanet e oa e San Miniato, e Toskana, e 1401. Mab bastard e oa da Muzio Attendolo « Sforza » ha da Lucia Terziani, eus Marsciano.\nE dad a oa condottiero, genidik eus Pescara, hag a vrezelias evit an Tiegezh Visconti, goude Firenze, ha duged Anjev Naplez. E vugaleaj a dremenas e Firenze hag e lez Niccolò III d'Este e Ferrara. Eno e voe desket mat, gant Guarino Guarini dreist-holl, lesanvet il Veronese. Da-heul e da ez eas da vrezeliñ da Naplez. Eno, da unnek vloaz, e miz Kerzu 1412, e voe anvet da gont Tricarico gant ar roue Ladislao Iañ hag armet en marc'heg.\nAr c'hontig (" Il conticello"), evel ma veze graet anezhañ neuze, a zimezas da Polissena Ruffo, un dimezell eus skourr Montalto, intañvez ar marc'heg gall Giacomo de Mailly, perc'henn douaroù bras. Seitek vloaz e oa, pa voe graet an eured, d'an 23 a viz Here 1418, e Rossano. Ne oa ket bihan an argouroù: Paola, priñselezh Rossano, Calimera, Caccuri, Montalto, Policastro ha douaroù all hag a voe fiziet en Angelo Simonetta. E 1420 e varvas Polissena goude genel ur verc'h, Antonia Polissena, a varvas buan ivez.\nEn 1424 e varvas tad Francesco, ha kemeret e voe penn e armead gant e vab, a laboure evit an hini a baee ar muiañ.\nEvit Janed II Naplez e lakaas seziz war gêr Naplez. Servij a reas Tiegezh Visconti Milano a-enep Republik Venezia hag ar pab Ujen IV a dennas marz Ancona digantañ.\nNeuze e reas emglev gant Venezia. Sforza a laoske Brescia ha Crema ganti, hag en eskemm e oa anavezet evel aotrou an holl zouaroù a c'hallje tapout. Hag eñ da gemer Pavia, Novaro hag Alessandria, ha goude mont da lakaat seziz war gêr Milano, a voe kemeret gantañ d'ar 26 a viz C'hwevrer 1450. Neuze e voe anvet da aotrou ha dug kêr.\nE bried Bianca Maria Visconti, poltredet gant Bonifacio Bembo (Milano, Pinacoteca di Brera)\nDimezet e 1418 gant Polissena Ruffo († 1420)\nAddimezet d'ar 14 a viz Here 1441 gant Bianca Maria Visconti\nGaleazzo Maria (1444 - 1476), Dug Milano adal 1466 betek e varv e 1476\nIppolita Maria (1446 - 1488), dimezet e 1465 Alfonso di Aragona\nFilippo Maria (1445 - 1492), kont Corsica ha Pavia\nSforza Maria (1449 - 1479) dug Bari\nLudovico Maria, lesanvet "il Moro" (1452-1508), dug Bari ha Milano;\nElisabetta Maria (1453-1472)\nAscanio Maria (1455 - 1505), Eskob Pavia, kardinal\nOttaviano Maria (1458 - 1477), Kont Lugano\nOuzhppenn-se en doe kalz a vesterd, hervez istorourien zo e vije bet 40, hervez darn e vije bet kalz muioc'h, ha setu ar re anavezetañ:\nTristano (1422 - Milano, 1477)\nDigant e serc'h Giovanna d'Acquapendente en doe tri bugel all:\nPolissena (1428 - 1449) dimezet da Sigismondo Malatesta ha muntret dre urzh he fried.\nSforza Secondo (1433 - 1492 pe 1493)\nDrusiana (1437 - 1474), dimezet da Jacopo Piccinino e 1464\nAdtapet diwar « https://br.wikipedia.org/w/index.php?title=Francesco_Iañ_Sforza&oldid=1855129 »


Un utopia (/y'tɔ:pja/) zo ur gumuniezh pe ur gevredigezh dezhi perzhioù mil c'hoantabl pe dreist-meurbet. Ar ger gresianek a voe ijinet gand Thomas More evit e levr latin Utopia e 1516, ma taolennas ur gevredigezh eneziz espar er Meurvor Atlantel.\nKoadengravadur evit embannadur Utopia e 1516\nOrin ha talvoudegezhAozañ\nUtopia eo titl ul levr bet skrivet gant Thomas More e 1516. El levr-mañ e vez diskrivet ul lec'h peurvat – Enez Utopia – ma vev eürus ha laouen an holl.\nBerzh bras a reas al levr e Frañs hag en Europa er XVIIvet kantved hag en XVIIIvet kantved.\nAbaoe e vez implijet ar ger "utopiezh" evit ober anv eus ur mod da c'houarn an dud a rofe da bep hini peadra da vevañ eürus.\nDre m'en doa c'hoant da sevel ur ger nevez en deus Thomas More staget daou c'her a oa e gresianeg : οὐ où, "kontrol / n'eus ket anezhañ" ha τοπος topos, "al lec'h" / "ar blasenn". Kement hag al lec'h ha n'eus ket anezhañ e talv où-topos "utopia" neuze.\nDre ma ne oa ket anezhañ e latin eo bet implijet e-giz-se : Utopia. Ur ger "amprestet" pe "laeret" eo neuze. E 1991 eo bet troet Utopia e brezhoneg gant Fañch Morvannou, ha deuet eo war wel ar gerioù "utopiezh" hag "utopienn". Ur ger "amprestet" pe "laeret" ha "brezhonekaet" eo neuze.\n"Utopia" en Afrika, Amerika, Aaia, Aostralia hag Europa\nVersune autre utopie dela ville\nUtopias - British Library\nAdtapet diwar « https://br.wikipedia.org/w/index.php?title=Utopia&oldid=1835569 »\nDernière modification le 6 Mae 2019, à 20:54\nKemmoù diwezhañ degaset d'ar bajenn-mañ d'an 6 Mae 2019, da 20:54.